Μητσοτάκης: Ο κ. Τσίπρας τα έδωσε όλα για την εξουσία | pluralismos\nΈνα πολύ επώδυνο πακέτο μέτρων, το οποίο τώρα οι πολίτες θα αρχίσουν να το αντιλαμβάνονται.\nΔεν το έχουν αντιληφθεί ακόμα τι έχει συμβεί.\nΤώρα θα αρχίσουν να αντιλαμβάνονται και την αύξηση του Φ.Π.Α. και την αύξηση των εισφορών και\nτη μονιμοποίηση της έκτακτης εισφοράς αλληλεγγύης. Τώρα θα τα καταλάβουν αυτά.\nΤα έδωσε όλα λοιπόν ο κύριο Τσίπρας, γιατί; Για να μείνει στην εξουσία.\nΣυνέντευξη του Προέδρου της ΝΔ Κυριάκου Μητσοτάκη στο ραδιοφωνικό σταθμό ΣΚΑΪ 100,3\nΑρης Πορτοσάλτε: Κύριε Πρόεδρε, καλώς ήρθατε, καλημέρα σας. Καλή εβδομάδα.\nΚυριάκος Μητσοτάκης: Να είστε καλά, καλημέρα, καλή εβδομάδα σε εσάς και στους ακροατές μας.\nΑρης Πορτοσάλτε: Κύριε Πρόεδρε, σήμερα είναι 6 του μηνός Ιουνίου, ημέρα Δευτέρα, η εβδομάδα μας άρχισε, ο ήλιος ανέτειλε από το ίδιο σημείο, οι τράπεζες άνοιξαν. Έχουμε έλεγχο στην κίνηση κεφαλαίων άρα δεν πολυδίνουμε σημασία σε αυτά έτσι και αλλιώς τα έχουμε ενσωματώσει.\nΚαι είμαστε έτοιμοι πίσω από τον γκισέ, δηλαδή φαντάζομαι τον κ. Σταθάκη με τον κ. Τσακαλώτο και περιμένουν την ανάπτυξη. Περιμένουν τους επενδυτές.\nΚυριάκος Μητσοτάκης: Δεν θα έρθει η ανάπτυξη, κ. Πορτοσάλτε. Και δεν θα έρθει, διότι δυστυχώς οι επιλογές αυτής της Κυβέρνησης οδηγούν τη χώρα σταθερά σε μια κατάσταση στάσιμου χρεοκοπίας.\nΔυστυχώς, η αύξηση των φορολογικών συντελεστών θα οδηγήσει πολύ περισσότερο σε ανθρώπους στη «μαύρη» οικονομία. Επενδύσεις δεν πρόκειται να έρθουν με μια Κυβέρνηση η οποία αντιπαλεύεται την επιχειρηματικότητα. Οι τράπεζες εξακολουθούν να μην παρέχουν πραγματική ρευστότητα στην αγορά. Μπορεί να είναι ανοιχτές για τη διεκπεραίωση των τραπεζικών συναλλαγών, όμως η αλήθεια είναι ότι δυστυχώς δάνεια για νέες υγιείς επιχειρήσεις δεν παρέχουν.\nΌλα αυτά με μαθηματική βεβαιότητα θα οδηγήσουν την οικονομία σε έναν μαρασμό. Κλείνουν επιχειρήσεις κάθε μέρα και έχουμε αποεπένδυση στην Ελλάδα. Δηλαδή, οι αποσβέσεις με απλά λόγια είναι περισσότερες από τις επενδύσεις. Δεν μπορούμε καν να συντηρήσουμε την παραγωγική υποδομή την οποία έχουμε και από το Σεπτέμβριο και μετά όλα αυτά θα είναι απολύτως εμφανή και η Κυβέρνηση θα βρεθεί ενώπιον ενός νέου τραγικού αδιεξόδου.\nΗ αλήθεια είναι ότι δυστυχώς αυτές οι επιλογές θα είναι επιλογές της ίδιας της Κυβέρνησης. Το αναγνώρισαν και οι ευρωπαίοι εταίροι. Η Κυβέρνηση επέλεξε να αυξήσει δυσανάλογα τους φόρους και να μην περικόψει κρατικές δαπάνες και το έκανε προφανώς για να ικανοποιήσει τη δική της πολιτική πελατεία. Για να μην θίξει κατ΄ οποιονδήποτε τρόπο τον ευρύτερο Δημόσιο Τομέα και για να επιβαρύνει την επιχειρηματικότητα, την Ελλάδα η οποία ξυπνάει νωρίς έτσι όπως την αποκαλώ εγώ, την οποία προφανώς και ταξικά εχθρεύεται. Εξάλλου δεν το κρύβει κιόλας.\nΥπάρχει ένα πολύ σαφές ταξικό πρόσημο στις επιλογές της Κυβέρνησης το οποίο εκφράζεται με πολύ μεγάλη συνέπεια σε όλες τις πολιτικές της επιλογές.\nΑρης Πορτοσάλτε: Εγκαλούν, τώρα αφού το πήγατε εκεί, εγκαλούν εσάς ότι εσείς πρωτοξεκινήσατε στην ανάλυσή σας αυτή τον ταξικό διαχωρισμό. Το ότι δηλαδή εσείς παίρνετε μαζί σας εκείνο το κομμάτι των πολιτών οι οποίοι αντιστρατεύονται ας πούμε στο δημόσιο του οποίου την αίσθηση μας δίνει ότι εκείνος το προστατεύει.\nΚυριάκος Μητσοτάκης: Η Νέα Δημοκρατία δεν υπήρξε και δεν πρόκειται να γίνει και επί δικών μου ημερών ταξικό Κόμμα. Είναι ένα μεγάλο λαϊκό Κόμμα στο οποίο βρίσκουν θέση και πολιτική έκφραση πολίτες από όλες τις κοινωνικές τάξεις.\nΑπέναντι στον ταξικό διχασμό του κ. Τσίπρα οφείλω να προτάξω έναν πολιτικό λόγο ενότητας μιλώντας πρώτα για τον τρόπο με τον οποίο θα δημιουργήσουμε ανάπτυξη και μετά για τον τρόπο με τον οποίο θα κατανείμουμε αυτή την ανάπτυξη με κοινωνική δικαιοσύνη.\nΚατά συνέπεια αποκρούω τον ταξικό διαχωρισμό. Δεν αισθάνομαι σε καμία περίπτωση ότι η Νέα Δημοκρατία εκφράζει τους έχοντες και τους κατέχοντες. Κατ΄ εξοχήν η Νέα Δημοκρατία σήμερα, πρέπει να σας πω, ότι βρίσκει καινούργια ερείσματα στις φτωχές γειτονιές – παραδείγματος χάρη της δυτικής Αθήνας – εκεί όπου το πρόβλημα της ανεργίας είναι μεγαλύτερο. Εκεί όπου οι πολίτες αντιλαμβάνονται ότι μια αριστερή Κυβέρνηση η οποία υποτίθεται ότι θα ασχολείτο με τους λιγότερους προνομιούχους, έχει καταλήξει τελικά να επιβαρύνει περισσότερο από όλους αυτούς. Διότι η αύξηση των έμμεσων φόρων, κύριε Πορτοσάλτε, τελικά επιβαρύνει αυτούς οι οποίοι δεν έχουν, όχι αυτούς που έχουν.\nΑφήστε που με μαθηματική βεβαιότητα – και το ξέρουμε αυτό ήδη και τα πρώτα μηνύματα που έχουμε αυτή είναι η αλήθεια από τα νησιά – είναι ότι πρακτικά σχεδόν, για να μην πω κανείς, αλλά πολλοί λιγότεροι κόβουν απόδειξη.\nΕίναι απολύτως φυσιολογικό σε μια χώρα η οποία έχει και κουλτούρα και τεχνογνωσία φοροδιαφυγής, φοροαποφυγής και εισφοροδιαφυγής ότι η αύξηση των φορολογικών συντελεστών οδηγεί πολλούς σε απόγνωση και με μαθηματική βεβαιότητα στη φοροδιαφυγή.\nΚαι όταν κάνουμε ταμείο από το Σεπτέμβριο και μετά θα φανεί ότι τα νούμερα δεν βγαίνουν και φυσικά θα ενεργοποιηθεί και ο περιβόητος «κόφτης» τον επόμενο χρόνο. Διότι η Κυβέρνηση δεν πρόκειται να πετύχει τους στόχους της με τη πολιτική την οποία επέλεξε να εφαρμόσει.\nΑρης Πορτοσάλτε: Ναι, στον οποίο Σεπτέμβριο μας περιμένουν και τα ονομαζόμενα εργασιακά ζητήματα, δηλαδή τα θέματα της επόμενης αξιολόγησης τα οποία συνδυάζονται και με τα συνδικαλιστικά. Πρωτίστως θα έλεγα ότι είναι συνδικαλιστικά αλλά ετέθη εχθές από κυριακάτικη εφημερίδα το ζήτημα της μείωσης του 13ου και 14ου μισθού στον ιδιωτικό τομέα.\nΠοια είναι η άποψή σας εδώ; Τι πρέπει να γίνει; Γιατί διαβάζω και την προσέγγιση του ΟΟΣΑ που λέει μισθούς κόψατε αλλά η ανταγωνιστικότητα της χώρας κατρακύλησε διότι δεν συνοδεύτηκε από τις αναγκαίες διαρθρωτικές αλλαγές και μεταρρυθμίσεις αυτή η προσπάθεια.\nΚυριάκος Μητσοτάκης: Κοιτάξτε, να είμαστε εδώ απολύτως σαφείς. Η χώρα και οι εργαζόμενοι δεν αντέχουν καμία άλλη μείωση μισθού. Άρα, δεν μπαίνει στο τραπέζι μείωση 13ου και 14ου μισθού διότι ήδη οι μισθοί μας είναι χαμηλοί και η Ελλάδα δεν πρόκειται να ανακτήσει πια συγκριτικό πλεονέκτημα κόβοντας και άλλο τους μισθούς.\nΥπάρχουν όμως παρεμβάσεις οι οποίες πρέπει να γίνουν. Ο συνδικαλιστικός νόμος ο οποίος είχε τεθεί σε εφαρμογή το 1982 για πρώτη φορά τις παλιές καλές μέρες του βαθέως ΠΑΣΟΚ βεβαίως και πρέπει να αλλάξει. Και εμείς ήμασταν έτοιμοι ως Κυβέρνηση να τον αλλάξουμε και λόγω εσωτερικών κυβερνητικών διαφορών δεν προχωρήσαμε σε αυτή την κατεύθυνση.\nΆρα, βεβαίως και τίθεται ζήτημα αλλαγής του συνδικαλιστικού νόμου και εκσυγχρονισμού του. Για αυτό δεν υπάρχει καμία απολύτως αμφιβολία. Αλλά δεν τίθεται κανένα απολύτως ζήτημα περαιτέρω μείωσης των μισθών στον ιδιωτικό τομέα. Δεν είναι αυτό το πρόβλημα της ανταγωνιστικότητας της ελληνικής οικονομίας.\nΑρης Πορτοσάλτε: Αν γίνει η κατανομή των 14 μισθών στους 12 μήνες; Εάν διανεμηθεί το ποσό, το ετήσιο εισόδημα του ανθρώπου από τους μισθούς του εργαζόμενου να κατανεμηθεί σε 12 μισθούς;\nΚυριάκος Μητσοτάκης: Κοιτάξτε, εμείς έχουμε μια ιδιαιτερότητα. Θα πρέπει πάντα και παντού στον κόσμο ο υπολογισμός του εισοδήματος να γίνεται σε ετήσια βάση. Το ετήσιο εισόδημα είναι αυτό το οποίο έχει σημασία για εμένα και όχι ο τρόπος που κατανέμεται.\nΟι 14 μισθοί βέβαια είναι εναρμονισμένοι με τον τρόπο με τον οποίο το κάθε νοικοκυριό κάνει τον δικό του προγραμματισμό, είναι μια πραγματικότητα, αλλά επί της ουσίας αυτό το οποίο είναι σημαντικό είναι να μην κοπεί το ετήσιο εισόδημα των εργαζομένων.\nΑπό εκεί και πέρα δεν βάζω καν στο τραπέζι ζήτημα 13ου και 14ου μισθού, για τον απλούστατο λόγο ότι αυτήν τη στιγμή ήδη οι μισθοί μας είναι αρκετά έως πολύ χαμηλοί και το πρόβλημα της ανταγωνιστικότητας της ελληνικής οικονομίας δεν έχει να κάνει πια με το μισθολογικό κόστος.\nΈχει να κάνει με το κόστος χρήματος, αφού οι επιχειρήσεις δεν έχουν πρόσβαση σε φτηνό τραπεζικό δανεισμό. Έχει να κάνει με το κόστος της ενέργειας, καθώς δυστυχώς η βιομηχανία μας έχει πολύ πιο ακριβό κόστος παραγωγής από ότι οι γειτονικές χώρες. Έχει να κάνει με το κόστος της γραφειοκρατίας και της ρυθμιστικής συμμόρφωσης με ένα Κράτος το οποίο επιμένει και σήμερα να ασκεί τον εποπτικό του ρόλο με τρόπο γραφειοκρατικό και τελικά αντιπαραγωγικό.\nΑυτά πρέπει να αντιμετωπίσουμε στην πορεία αν θέλουμε να βελτιώσουμε ουσιαστικά την ανταγωνιστικότητα της ελληνικής οικονομίας. Και βέβαια, να δώσουμε πραγματικό κίνητρο για σημαντικές επενδύσεις – πρωτίστως κατά την άποψή μου μέσα από ένα πλέγμα οριζόντιων αλλά και στοχευμένων φοροαπαλλαγών – έτσι ώστε η χώρα να πετύχει τον κεντρικό της στόχο που δεν μπορεί να είναι άλλος από το να προσελκύσει 100 δισεκατομμύρια ευρώ ιδιωτικές επενδύσεις μέχρι το 2020.\nΕάν η χώρα σήμερα δεν υποστεί ένα αναπτυξιακό και επενδυτικό σοκ, δεν πρόκειται να ξεφύγει από αυτόν τον κύκλο στον οποίο έχει μπλέξει. Και είναι μαθηματικώς αδύνατο μια ιδεοληπτική Κυβέρνηση της Αριστεράς με αυτούς τους υπουργούς, με αυτό το υπουργικό Συμβούλιο, με αυτή τη διαχειριστική ανικανότητα που τη διακρίνει να προσελκύσει επενδύσεις.\nΗ μεγάλη μας διαφορά, λοιπόν, με το ΣΥΡΙΖΑ είναι ότι εμείς και εγώ προσωπικά, ξέρω πως θα φέρω επενδύσεις στην Ελλάδα. Ξέρω τι χρειάζεται η Ελλάδα για να ξαναγίνει ένας επενδυτικός προορισμός γιατί πιστεύω σε αυτές τις μεταρρυθμίσεις. Πάντα πίστευα, για αυτές αγωνιζόμουν και για αυτές αγωνίζομαι τώρα.\nΟ κ. Τσίπρας αυτήν τη στιγμή εγκαταλείποντας το αντιμνημόνιο υπό την πίεση των γεγονότων δεν έγινε ξαφνικά μεταρρυθμιστής. Μέχρι και πριν από λίγο πατούσε σε δυο βάρκες. Από τη μια ήταν αντιμνημονιακός, από την άλλη πήγαινε στους ευρωπαίους και έλεγε μην ανησυχείτε θα κάνω μεταρρυθμίσεις.\nΑρης Πορτοσάλτε: Έκανε τις επιλογές του όμως σε εκείνη τη φάση.\nΚυριάκος Μητσοτάκης: Τώρα εκτιμώ ότι ο κ. Τσίπρας έχει πέσει στα βαθιά νερά της δικιάς του ανυποληψίας. Εξ’ ου και η Ευρώπη εξακολουθεί και αντιμετωπίζει έτσι την Ελλάδα. Μην βλέπετε κατά ανάγκη αυτά τα σχόλια τα οποία γίνονται.\nΑρης Πορτοσάλτε: Προχθές του έδωσαν συγχαρητήρια και ο κ. Βαλς. Είπανε ότι κατάφερε και πέρασε τα μέτρα αυτά χωρίς αντιδράσεις. Το ίδιο και ο κύριος Ντάισεμπλουμ.\nΚυριάκος Μητσοτάκης: Η πραγματικότητα, κ. Πορτοσάλτε, είναι ότι η Ελλάδα έχει μπει σε μία ιδιότυπη υγειονομική ζώνη από πλευρά Ευρώπης. Οι Ευρωπαίοι έχουν κουραστεί με την Ελλάδα συνολικά. Δεν θέλουν η Ελλάδα να δημιουργεί προβλήματα στην Ευρώπη.\nΈχουν μπροστά τους τον κίνδυνο του Brexit. Ήθελαν πολιτική ησυχία και συνειδητά μετέθεσαν το πρόβλημα για το μέλλον, όπως συνήθως κάνει η Ευρώπη σε αυτές τις περιπτώσεις.\nΤο ελληνικό πρόβλημα λοιπόν θα ξαναβρεθεί μπροστά στην Ευρώπη. Δεν υπάρχει καμία αμφιβολία για αυτό και ο κ. Τσίπρας είναι αδύνατον ο ίδιος, επειδή είναι παντελώς αναξιόπιστος, να διαπραγματευτεί μία ουσιαστική και οριστική λύση του ελληνικού προβλήματος.\nΈχω μιλήσει για αυτή τη λύση στη Βουλή. Έχω πει ότι δεν πρέπει να προτάσσουμε το χρέος ως το πρώτο μέλημα των πολιτικών μας επιλογών.\nΘα πρέπει να δούμε ποιες είναι εκείνες οι μεταρρυθμίσεις που μπορούν να επιτρέψουν στην ελληνική οικονομία να αναπτυχθεί για τα επόμενα 4 με 5 χρόνια, με ρυθμούς ανάπτυξης της τάξης του 4%. Αφού κάνουμε τις μεταρρυθμίσεις και αποκτήσουμε αξιοπιστία, να διαπραγματευτούμε έναν χαμηλότερο στόχο πρωτογενούς πλεονάσματος της τάξης του 2%, διότι είναι αδύνατον η ελληνική οικονομία να παράγει πλεονάσματα 3,5% για 10 χρόνια και μετά αφού πετύχουμε αυτούς τους δύο στόχους, να δούμε τι απομείωση του χρέους χρειάζεται.\nΝα μην ξεκινήσουμε δηλαδή από το χρέος. Να ξεκινήσουμε από την ανάπτυξη, που είναι το μεγάλο πρόβλημα της ελληνικής οικονομίας.\nΑρης Πορτοσάλτε: Ο κ. πρωθυπουργός μας είπε προχθές στο Υπουργικό Συμβούλιο, απευθυνόμενος στους Υπουργούς του και το ακούσαμε και εμείς, η κοινωνία δηλαδή, ότι έφερε τον κόφτη χρέους.\nΚυριάκος Μητσοτάκης: Δεν υπάρχει κανείς «κόφτης» χρέους, διότι δεν υπάρχει καμία δέσμευση για το χρέος, κ. Πορτοσάλτε. Είναι άλλο ένα ψέμα του πρωθυπουργού, ο οποίος επιμένει να ζει σε μία εικονική πραγματικότητα, στην οποία πια ξέρετε οι λέξεις χάνουν το νόημά τους.\nΔιότι όταν συνέχεια λέμε ψέματα, τότε καταλαβαίνετε ότι αυτό οδηγεί και σε μία συνολική απαξίωση του πολιτικού συστήματος και όταν με τσιτάτα και με λαϊκισμό αντιμετωπίζουμε έννοιες σύνθετες, όπως αυτές που προσπαθώ σήμερα να εξηγήσω στους ακροατές, ενδεχομένως το πλεονέκτημα στην επικοινωνία να το έχει πάντα αυτός ο οποίος μιλάει με τσιτάτα.\nΜόνο που τα τσιτάτα είναι ψέματα εν προκειμένω.\nΑρης Πορτοσάλτε: Τα τσιτάτα που ακούω…\nΚυριάκος Μητσοτάκης: Καμία ουσιαστική δέσμευση για το χρέος δεν υπάρχει. Η ρύθμιση για το χρέος έχει μετατεθεί για μετά το 2017, για το 2018 στην ουσία, για να το πούμε απλά, μετά τις Γερμανικές εκλογές.\nΆρα, ο κ. Τσίπρας ουσιαστικά τα έδωσε όλα. Ένα πολύ επώδυνο πακέτο μέτρων, το οποίο τώρα οι πολίτες θα αρχίσουν να το αντιλαμβάνονται. Δεν το έχουν αντιληφθεί ακόμα τι έχει συμβεί.\nΤώρα θα αρχίσουν να αντιλαμβάνονται και την αύξηση του Φ.Π.Α. και την αύξηση των εισφορών και τη μονιμοποίηση της έκτακτης εισφοράς αλληλεγγύης. Τώρα θα τα καταλάβουν αυτά. Τα έδωσε όλα λοιπόν ο κύριο Τσίπρας, γιατί; Για να μείνει στην εξουσία.\nΔεν πήρε τίποτα όμως πίσω. Το μόνο που τον ενδιαφέρει, αυτόν, τον κ. Καμμένο σε αυτήν την ετερόκλητη κυβερνητική συμμαχία, είναι πως θα μείνουν κάποιους μήνες ακόμα στην εξουσία.\nΜόνο που η δυσαρέσκεια των πολιτών αυξάνεται, αυξάνεται γεωμετρικά. Το αίτημα για να φύγει αυτή η Κυβέρνηση, είναι ένα αίτημα το οποίο ξεπερνά πια τα όρια της Νέας Δημοκρατίας.\nΑρης Πορτοσάλτε: Ναι, έχει όμως ένα επιχείρημα. Ότι η Κυβέρνηση Σαμαρά δεν κατάφερε να κλείσει την αξιολόγηση. Μετέθεσε τα βάρη στην επόμενη. Μάλιστα λέει τώρα ότι στους πρώτους μήνες ο κ. Σαμαράς τα έφερε έτσι τα πράγματα, έτσι ώστε να εγκλωβίσει την Κυβέρνηση Τσίπρα σε μία ασφυκτική διαδικασία.\nΚυριάκος Μητσοτάκης: Έχει μία αξία να μιλάμε λίγο για το παρελθόν.\nΑρης Πορτοσάλτε: Ναι, αλλά δεν πρέπει να χάσουμε το χρόνο στο παρελθόν, αλλά ότι εσείς τώρα έχετε ένα διχαστικό λόγο προς την κοινωνία και ότι είστε εγκλωβισμένο, παρά το γεγονός ότι δημοσκοπικά η Νέα Δημοκρατία είναι της τάξεως, είναι κοντά 8 μονάδες μπροστά. Αλλά είστε εγκλωβισμένος όμως.\nΚυριάκος Μητσοτάκης: Πρέπει να σας πω ότι ακούω με μεγάλο ενδιαφέρον αυτή τη συζήτηση για μία Νέα Δημοκρατία που λέει ότι είναι σε στρατηγικό αδιέξοδο. Κοιτάξτε, κ. Πορτοσάλτε, εγώ παρέλαβα μία Νέα Δημοκρατία η οποία είχε χάσει τις εκλογές με 7 μονάδες διαφορά.\nΚαι σήμερα είναι μπροστά στις δημοσκοπήσεις 8 με 10 μονάδες σε κάθε δημοσκόπηση.\nΑρης Πορτοσάλτε: Χάνει ο ΣΥΡΙΖΑ και βγαίνει μπροστά. Κερδίζει η Νέα Δημοκρατία;\nΚυριάκος Μητσοτάκης: Κερδίζει και η Νέα Δημοκρατία. Και τα δύο συμβαίνουν αυτήν τη στιγμή. Και τα δύο συμβαίνουν. Λοιπόν, εάν εμείς είμαστε σε στρατηγικό αδιέξοδο, τι να πει ο ΣΥΡΙΖΑ ή τι να πουν τα υπόλοιπα Κόμματα;\nΔεν λέω ότι δεν υπάρχουν πάντα περιθώρια για βελτίωση. Προφανώς και υπάρχουν. Ξέρετε, είμαι ένας πολύ εργατικός άνθρωπος ο οποίος κοιτάει πάντα να διορθώνουμε συνολικά ως Νέα Δημοκρατία τις δικές μας αδυναμίες, αλλά αλίμονο αν είναι σε στρατηγικό αδιέξοδο η Νέα Δημοκρατία η οποία προηγείται με διψήφια ποσοστά σχεδόν στις δημοσκοπήσεις.\nΑρης Πορτοσάλτε: Σε αυτό το σημείο ακριβώς θα ήθελα να συνδυάσουμε λίγο όσα έχουμε πει ως τώρα, κ. Μητσοτάκη. Εάν τον προσεχή Σεπτέμβριο καταφέρει η Κυβέρνηση και περάσει και την επόμενη αξιολόγηση, αποδεχόμενη όλες αυτές τις αλλαγές στα συνδικαλιστικά και ενδεχομένως και στα εργασιακά με την κατανομή του μισθού, είπαμε των 14 μηνών σε 12 μήνες. Άρα θα έχει κάνει ακόμη μια στροφή προς αυτό τον ονομαζόμενο μεσαίο χώρο.\nΑυτό δεν εγκλωβίζει τη Νέα Δημοκρατία σε ένα περαιτέρω περιθώριο; Ότι δηλαδή έχουμε έναν Τσίπρα και μια αριστερή ριζοσπαστική όπως αυτοαποκαλούνται Κυβέρνηση η οποία όμως υλοποιεί αυτά που πρέπει να υλοποιηθούν.\nΚυριάκος Μητσοτάκης: Καταρχάς δεν τα υλοποιεί. Επιτρέψτε μου να πω ότι υπάρχει μεγάλη απόσταση μεταξύ του να ψηφίζεις ένα νόμο και να τον υλοποιείς.\nΔεύτερον, η Κυβέρνηση αυτή μπορεί μεν να υλοποιεί κάποιες μεταρρυθμίσεις που φαντάζουν να έχουν ένα πιο φιλελεύθερο πρόσημο στην οικονομία, αλλά σε πολλά άλλα πεδία πολιτικής εξακολουθεί και εκπέμπει τον απόλυτο αριστερό εξωτισμό.\nΜε πιο χαρακτηρισμό παράδειγμα την Παιδεία όπου γίνονται τέρατα και σημεία – αν θέλετε στη συνέχεια μπορούμε να τα συζητήσουμε – και όπου δυστυχώς όλη η παρέμβαση της Κυβέρνησης και του αρμόδιου Υπουργού διακατέχεται από μια λογική της ήσσονος προσπάθειας και μια νομιμοποίηση της αριστερής μετριότητος. Περί τούτου πρόκειται το όλο αφήγημα της Κυβέρνησης στην Παιδεία.\nΆρα, ο κ. Τσίπρας δεν μπορεί να προσδοκά ότι θα προσελκύσει το λεγόμενο μεσαίο χώρο. Ο μεσαίος χώρος, αυτό το οποίο αποκαλούμε μεσαίος χώρος, κ. Πορτοσάλτε, είναι άνθρωποι που κατ΄ εξοχήν δουλεύουν στην ιδιωτική οικονομία, που ξυπνάνε νωρίς, που παλεύουν, που έχουν μια υγιή σχέση με την επιχειρηματικότητα είτε είναι εργαζόμενοι στον ιδιωτικό τομέα είτε είναι οι ίδιοι μικροί και πιο μεσαίοι επιχειρηματίες.\nΔεν μπορεί ο κ. Τσίπρας να συνομιλήσει με αυτούς τους ανθρώπους. Δεν μπορεί να συνομιλήσει, διότι όλη του η πολιτική διαδρομή είναι μια πολιτική διαδρομή αναξιοπιστίας και παρότι τελευταία μπορεί να φαίνεται ότι κάνει μια στροφή, αυτά τα οποία λέει όλοι ξέρουμε πολύ καλά ότι δεν τα πιστεύει και ότι δεν μπορεί να τα εφαρμόσει και στην πράξη.\nΔιότι σας λέω, είναι άλλο να ψηφίζεις ένα νόμο και άλλο τελικά να τον εφαρμόζεις. Για να δούμε σε ποιο βαθμό όλα αυτά τα οποία λέει ο κ. Τσίπρας ότι θα κάνει θα τα κάνει πραγματικά. Για να δούμε αν θα γίνουν τελικά πραγματικές ιδιωτικοποιήσεις.\nΑρης Πορτοσάλτε: Αν αλλάξει η σύνθεση του Υπουργικού Συμβουλίου και έρθουν άνθρωποι οι οποίοι είναι πιο κοντά σε αυτές τις αντιλήψεις ως προς την υλοποίησή τους πάντα, να έχουν μια μεγαλύτερη τεχνογνωσία από τους νυν.\nΚυριάκος Μητσοτάκης: Ο κ. Τσίπρας θα παραμένει πάντα δέσμιος των 53 και των αριστερών συνιστωσών που επί της ουσίας συγκροτούν αυτήν τη στιγμή τον πυρήνα του ΣΥΡΙΖΑ. Αυτό δεν πρόκειται να αλλάξει. Εξ ου και βλέπετε ότι σήμερα σε όλα τα πεδία πολιτικής είναι δέσμια η Κυβέρνηση από αυτές τις αριστερές συνιστώσες.\nΓια δείτε τι γίνεται στο προσφυγικό. Το λέω επειδή εμείς παρουσιάσαμε πιστεύω με έναν πολύ συγκροτημένο τρόπο 29 θέσεις και προτάσεις για το προσφυγικό την περασμένη εβδομάδα. Πήγα στη Σάμο μαζί με τον κ. Κικίλια και παρουσιάσαμε πιστεύω ένα συγκροτημένο κείμενο για το τι πρέπει να γίνει στο προσφυγικό.\nΓιατί δεν έχουμε ακόμα κλειστά προαναχωρησιακά κέντρα για τους παράνομους μετανάστες; Γιατί δεν έχει αδειάσει το Ελληνικό; Γιατί μας πήρε τρεις μήνες να αδειάσουμε την Ειδομένη και να ανοίξουμε τη σιδηροδρομική γραμμή;\nΓιατί ο κ. Μουζάλας μπορεί μεν να θέλει ο ίδιος να το κάνει αλλά ξέρει πολύ καλά ότι τη στιγμή που θα πάει να το κάνει θα βγουν 20 στελέχη του ΣΥΡΙΖΑ και οι γνωστοί αλληλέγγυοι και θα του ασκούν δριμεία κριτική. Αποτέλεσμα; Εγκλωβισμός. Και ο εγκλωβισμός αυτός έχει κόστος για τη χώρα, έχει κόστος για την κοινωνία. Και αντίστοιχος εγκλωβισμός θα υπάρχει και στα ζητήματα της οικονομίας εάν ο κ. Τσίπρας επιχειρήσει να εφαρμόσει και τις όποιες σωστές μεταρρυθμίσεις έχει μέχρι σήμερα ψηφίσει στη Βουλή.\nΑρης Πορτοσάλτε: Παρατηρήσεις εκ του ακροατηρίου. Ο Δημήτρης: Καλημέρα σας. Κύριε Μητσοτάκη, έχετε να κάνετε με επαγγελματίες λασπολόγους και πρωταθλητές στην προπαγάνδα ως πρώην κομμουνιστές που είναι. Μην είστε τόσο μαλακός μαζί τους.\nΚυριάκος Μητσοτάκης: Θα έλεγα στο φίλο Δημήτρη ότι εγώ είμαι ένας άνθρωπος ο οποίος από τη φύση μου, μου αρέσει να μιλάω με επιχειρήματα. Πιστεύω ότι έχω υπάρξει πολύ σκληρός και δικαιολογημένα με τον κ. Τσίπρα στη Βουλή αλλά και στο δημόσιο λόγο μου. Κατηγορώ τον κ. Τσίπρα ότι είναι ψεύτης και το λέω μετά λόγου γνώσης. Νομίζω ότι και η πλειοψηφία της κοινωνίας δέχεται ότι ο κ. Τσίπρας χαρακτηρίζεται κατ΄ εξοχήν από αυτή τη λέξη.\nΑλλά η δική μου η δουλειά δεν είναι μόνο να αποδομώ την Κυβέρνηση, διότι αυτή η Κυβέρνηση αποδομείται ήδη κάθε μέρα από τις ίδιες τις πρακτικές και η κοινωνία της έχει γυρίσει την πλάτη. Η δική μου δουλειά είναι να πείσω κιόλας ότι η Νέα Δημοκρατία μπορεί να προτείνει έναν άλλο δρόμο εξόδου από την κρίση.\nΑυτό κάνουμε, το κάνουμε βήμα – βήμα. Το κάνουμε καταθέτοντας συνέχεια τεκμηριωμένες προγραμματικές προτάσεις και φυσικά θα το κάνουμε με ακόμη μεγαλύτερη ένταση τους επόμενους μήνες.\nΕμείς θα εξακολουθούμε, κύριε Πορτοσάλτε, να ζητάμε εκλογές διότι πιστεύουμε ότι το κόστος παραμονής αυτής της Κυβέρνησης είναι μεγαλύτερο από το κόστος απομάκρυνσης. Θα αξιοποιήσουμε όμως και το χρόνο ο οποίος μας δίνεται για να γίνουμε καλύτεροι, για να κάνουμε ουσιαστικές πολιτικές διευρύνσεις σε επίπεδο πολιτικών και όχι τόσο σε επίπεδο προσώπων.\nΑρης Πορτοσάλτε: Εδώ εκφράζεται η κοινωνία πολύ ανοιχτά επί του θέματος αυτού και θα ήθελα να του δώσουμε λίγο χρόνο κ. Μητσοτάκη, στο δεύτερο μέρος της συζήτησης μας. Αλλά αν προλαβαίνετε σας παρακαλώ, ρωτήστε λέει ο Μιχάλης τον κ. Μητσοτάκη, τι θα κάνει με τον ΑΔΜΗΕ.\nΚυριάκος Μητσοτάκης: Ο ΑΔΜΗΕ πρέπει να ιδιωτικοποιηθεί, κρατώντας όμως το ελληνικό Δημόσιο ένα ισχυρό μειοψηφικό μερίδιο, προκειμένου να μπορεί να ασκεί και αυτό έναν σχετικό έλεγχο στην εταιρεία και να μπορεί βέβαια να έχει και τα αναμενόμενα έσοδα από μία κερδοφόρα επιχείρηση.\nΑρης Πορτοσάλτε: Ο Παναγιώτης από το Ντουμπάι. Καλημέρα από Ελλάδα αυτήν τη φορά. Σε μία εβδομάδα που η χώρα μας θα λάμπει σε όλο τον κόσμο μέσα από τα Ποσειδώνια, θεωρεί εφικτό ο κ. Μητσοτάκης να δοθεί δικαίωμα ψήφου στους Έλληνες του εξωτερικού;\nΚυριάκος Μητσοτάκης: Χαίρομαι πάρα πολύ για το ερώτημα αυτό. Εμείς έχουμε καταθέσει πρόταση νόμου τεκμηριωμένη για το ζήτημα αυτό. Η Κυβέρνηση ακόμα δεν έχει μπει καν στον κόπο να προγραμματίσει στη Βουλή τη συνεδρίαση για να συζητηθεί αυτή η πρόταση νόμου.\nΕίναι απολύτως τεκμηριωμένη. Δίνει τη δυνατότητα στους Έλληνες του εξωτερικού να ψηφίζουν στις κατά τόπους Πρεσβείες και στα Προξενεία, το ψηφοδέλτιο Επικρατείας των Κομμάτων, για να μην μπλέκουμε με το που ψηφίζει ο καθένας.\nΕίναι κάτι το οποίο θα μπορούσε να ισχύσει από τις επόμενες εκλογές. Η Κυβέρνηση προφανώς δεν έχει καμία διάθεση να κινηθεί σε αυτήν την κατεύθυνση, γιατί είναι μία Κυβέρνηση η οποία αποστρέφεται τελικά την εξωστρέφεια και η οποία κλείνει την πόρτα στην Ελλάδα του εξωτερικού.\nΑρης Πορτοσάλτε: Κύριε Πρόεδρε, ήταν τελικώς λάθος η αποχώρησή σας από τη Βουλή στη συζήτηση για το θέμα των offshore εταιριών;\nΚυριάκος Μητσοτάκης: Κοιτάξτε, κ. Πορτοσάλτε. Ακούω αυτή την κριτική, αλλά δεν θα ήθελα σε καμία περίπτωση μια επιλογή τακτικής να επισκιάσει την ουσία του ζητήματος.\nΕμείς επιλέξαμε ότι με αυτόν τον τρόπο θα μπορούσαμε να αναδείξουμε με τον καλύτερο δυνατό τρόπο αυτό το οποίο έκανε η Κυβέρνηση. Και τι έκανε ακριβώς η Κυβέρνηση, για να το ξεκαθαρίσουμε, για να επαναφέρουμε τη συζήτηση στην ουσία της.\nΠρώτα έφερε νύχτα μέσα στο πολυνομοσχέδιο μία διάταξη που επέτρεπε ουσιαστικά σε Υπουργούς και σε βουλευτές να έχουν offshore σε φορολογικά συνεργάσιμες χώρες, κάτι παντελώς αδικαιολόγητο και όταν πιάστηκαν με την offshore στην πλάτη, ήρθαν και νομοθέτησαν το ακριβώς αντίθετο.\nΑρης Πορτοσάλτε: Βέβαια πιάστηκαν από τον τύπο. Δεν πιάστηκαν από την Αξιωματική Αντιπολίτευση.\nΚυριάκος Μητσοτάκης: Αυτό είναι αλήθεια το οποίο λέτε και καταδεικνύει και τον παραλογισμό του να νομοθετούμε μέσα σε 48 ώρες και να ψηφίζουμε, νομοσχέδια 7.000 σελίδων.\nΑρης Πορτοσάλτε: Δεν κάνει καλά και τη δουλεία της η Αξιωματική Αντιπολίτευση;\nΚυριάκος Μητσοτάκης: Η αλήθεια είναι, εγώ δεν το κρύβω, ότι αυτό είναι κάτι το οποίο θα έπρεπε να έχει επισημανθεί στη Βουλή. Δεν επισημάνθηκε από κανένα Κόμμα.\nΕπισημάνθηκε στη συνέχεια από τον τύπο.\nΑρης Πορτοσάλτε: Και την καταψηφίσατε.\nΚυριάκος Μητσοτάκης: Εμείς την καταψηφίσαμε τη διάταξη. Να έρθω, όμως, στην ουσία του θέματος. Έρχεται, λοιπόν, η Κυβέρνηση, αφού πιάστηκε συνολικά με την offshore στην πλάτη, υπό τη συνολική κατακραυγή όλου του πολιτικού συστήματος και έρχεται και κάνει τι;\nΝομοθετεί το ακριβώς αντίθετο. Τι δηλαδή; Να μην επιτρέπεται σε κανέναν πολιτικό, αλλά και σε συγγενή πρώτου βαθμού η συμμετοχή σε οποιαδήποτε επιχειρηματική δραστηριότητα εκτός Ελλάδος.\nΑυτό είναι κάτι το οποίο είναι πρωτοφανές, παράλογο, αντισυνταγματικό και αντιβαίνει πλήρως και τους κανόνες της Ευρωπαϊκής Ένωσης.\nΓια να το εξηγήσω με πολύ απλά λόγια. Να καταλάβουν και οι ακροατές μας τι ακριβώς νομοθέτησε η Κυβέρνηση. Εάν η κόρη μου η οποία είναι 19 ετών και σπουδάζει σε Πανεπιστήμιο του εξωτερικού, θελήσει με μία φίλη της να φτιάξει μία εταιρεία start up, εγώ πρέπει να πάω φυλακή ή πρέπει να παραιτηθώ από την πολιτική.\nΕίναι τόσο εσωστρεφές αυτό το οποίο έκανε η Κυβέρνηση, που επί της ουσίας δημιουργεί, όπως καταλαβαίνετε, πρόβλημα σε κάποιους βουλευτές.\nΑρης Πορτοσάλτε: Θα σας το έλεγα ευθέως.\nΚυριάκος Μητσοτάκης: Υπουργούς, αλλά προσέξτε τι κάνει.\nΑρης Πορτοσάλτε: Δημιουργεί μία σύνθεση Κοινοβουλίου από συγκεκριμένους ανθρώπους.\nΚυριάκος Μητσοτάκης: Ακριβώς. Δημιουργεί λοιπόν…\nΑρης Πορτοσάλτε: Μία Βουλή από Καρανίκες.\nΚυριάκος Μητσοτάκης: Δημιουργεί ένα Κοινοβούλιο και μία Κυβέρνηση κατ’ εικόνα και ομοίωση της μετριότητας που προβάλει η ίδια η Κυβέρνηση.\nΑρης Πορτοσάλτε: Με την αριστερά υπάρχει ένα πρόβλημα, κ. Μητσοτάκη.\nΚυριάκος Μητσοτάκης: Θέλω να ανοίξω τη Νέα Δημοκρατία και να φέρω ανθρώπους από το εξωτερικό, να φέρω επιτυχημένους επιχειρηματίες, γιατί όχι και να τους πω, ελάτε μπείτε στην πολιτική και ελάτε να προσφέρετε.\nΠοιος σοβαρός άνθρωπος πρόκειται να έρθει ποτέ στην πολιτική εάν γνωρίζει ότι υπάρχουνε τέτοια απόλυτα ασυμβίβαστα. Αυτή η διάταξη δεν πρόκειται να αντέξει νομικά, ούτε συνταγματικά πρόκειται να αντέξει στη χώρα.\nΑρης Πορτοσάλτε: Όμως, ο κ. Παπαγγελόπουλος σας διαψεύδει σε αυτό. Λέει, δεν θα καταπέσει ο νόμος offshore.\nΚυριάκος Μητσοτάκης: Δεν ξέρω τι λέει ο κ.Παπαγγελόπουλος και δεν παρακολουθώ συνέχεια τι λέει. Εγώ ξέρω αυτή τη στιγμή ότι η διάταξη αυτή αντιβαίνει ευθέως και το ελληνικό συνταγματικό κεκτημένο, αλλά και το ευρωπαϊκό ενωσιακό δίκαιο.\nΔεν υπάρχει καμία αμφιβολία επ’ αυτού. Και να σας πω και κάτι; Η Νέα Δημοκρατία αποχώρησε όπως σας λέω, ακούω την κριτική, αλλά ήταν πιο έντιμη η δική μας στάση, από τη στάση των υπόλοιπων Κομμάτων, τα οποία αφού άσκησαν κριτική στη διάταξη, την υπερψήφισαν.\nΔιότι αυτό έκαναν τα υπόλοιπα Κόμματα της αντιπολίτευσης.\nΑρης Πορτοσάλτε: Η κριτική είναι για εσάς, είναι ότι έπρεπε να μείνετε εκεί και να την καταψηφίσετε. Δηλαδή, να ξεπεράσετε αυτό το επικοινωνιακό bulling που μπορεί να δέχεται η Αξιωματική Αντιπολίτευση από την Κυβέρνηση.\nΚυριάκος Μητσοτάκης: Όπως σας είπα, πάρθηκε μία απόφαση. Κρίναμε ότι με αυτόν τον τρόπο θα αναδεικνύαμε καλύτερα το θέμα. Δεν στέκομαι τόσο στην τακτική επιλογή.\nΑκούω την κριτική και οφείλω να την ακούω και να αναλάβω κα την ευθύνη βέβαια της απόφασης. Διότι οι αποφάσεις αυτές τελικά παίρνονται από τον Πρόεδρο του Κόμματος, αλλά δεν θέλω σε καμία περίπτωση να χάσουμε την ουσία του θέματος.\nΚαι όπως σας είπα, η ουσία του θέματος είναι, ότι η διάταξη αυτή ίσχυσε για μία μέρα – το οποίο σημαίνει ότι στο ποινικό μας δίκαιο ισχύει η επιεικέστερη διάταξη, άσχετα αν στη συνέχεια αυτή αναιρέθηκε. Άσπρισε στην ουσία. Καθάρισε Υπουργούς, βουλευτές – δεν ξέρω ποιους είχαν offshore εταιρείες – και στη συνέχεια έρχεται για να διορθώσει αυτό το οποίο έκανε, και ψηφίζει την απόλυτη απαγόρευση συμμετοχής πολιτικών και συγγενών τους σε νόμιμες επιχειρηματικές δραστηριότητας στο εξωτερικό.\nΜε αυτήν την Κυβέρνηση δυστυχώς έχουμε να κάνουμε με κραυγαλέες αντιφάσεις και εμείς θα φροντίζουμε να τις αναδεικνύουμε.\nΑρης Πορτοσάλτε: Ο Γιάννης. Να μας πει ο κύριος Μητσοτάκης αν κάποιος από τους φόρους θα καταργήσει και πως θα μας πείσει για αυτό;\nΚυριάκος Μητσοτάκης: Κοιτάξτε, εμείς μέσα στους επόμενους μήνες θα παρουσιάσουμε ένα συνολικό σχέδιο για μία ουσιαστική αναμόρφωση της φορολογικής νομοθεσίας στη χώρα που αφορά και στις επιχειρήσεις και στα φυσικά πρόσωπα, για το πώς η φορολογία μπορεί να γίνει εργαλείο προσέλκυσης επενδύσεων και όχι αποτρεπτικός μηχανισμός για να μην έρχονται οι επενδύσεις. Η σταδιακή μείωση των φορολογικών συντελεστών αποτελεί τον πυρήνα των προγραμματικών μας δεσμεύσεων. Θα υλοποιηθεί, όμως, μόνο με μια στοχευμένη παράλληλη μείωση των κρατικών δαπανών.\nΑρης Πορτοσάλτε: Περιλαμβάνει απολύσεις Δημοσίων Υπαλλήλων, κ. Μητσοτάκη, αυτό;\nΚυριάκος Μητσοτάκης: Όχι. Διότι οι απολύσεις Δημοσίων Υπαλλήλων δεν εξυπηρετούν σε καμία περίπτωση αυτό τον σκοπό και διότι – ξέρετε ακούω από αυτή την κουβέντα για απολύσεις αλλά επειδή εγώ χειρίστηκα το χαρτοφυλάκιο αυτό – απολύσεις, με το υφιστάμενο Σύνταγμα, Δημοσίων Υπαλλήλων πρακτικά δεν μπορούν να γίνουν. Μπορούν να γίνουν μόνο αν καταργηθούν οι θέσεις τους και αυτό μέσα από μια πολύ βαριά και επώδυνη διαδικασία.\nΑρης Πορτοσάλτε: Να κλείσουν εταιρείες, Οργανισμοί του Δημοσίου;\nΚυριάκος Μητσοτάκης: Βεβαίως και μπορούν να κλείσουν. Και πρέπει να κλείσουν. Σας θυμίζω ότι εγώ έκλεισα ουκ ολίγους Οργανισμούς του Δημοσίου όσο ήμουν στο Υπουργείο.\nΑρης Πορτοσάλτε: Ναι. Το προσωπικό αυτών τι έγινε;\nΚυριάκος Μητσοτάκης: Το προσωπικό αυτών των Οργανισμών υπό κανονικές συνθήκες από εδώ και στο εξής θα πρέπει να μετακινείται και να προσφέρει τις υπηρεσίες του σε άλλες δομές του Δημοσίου εκεί που πραγματικά είναι απαραίτητο.\nΤο μεγάλο πρόβλημα του Δημοσίου σήμερα, κύριε Πορτοσάλτε, δεν είναι τόσο το μέγεθός του όσο η πλήρως ανορθολογική κατανομή του προσωπικού.\nΑυτήν τη στιγμή δεν γίνεται να ανεχόμαστε να έχουμε πλεονάζον προσωπικό σε κάποιες υπηρεσίες και να έχουμε τραγικές ελλείψεις σε άλλες. Να σας δώσω ένα μικρό παράδειγμα. Επισκέφτηκα πριν από 10 μέρες, ενόψει της αντιπυρικής περιόδου, τον Υμηττό. Ο Υμηττός δεν έχει δασαρχείο.\nΑρης Πορτοσάλτε: Υπάγεται στην Πεντέλη, υπάγεται στο δασαρχείο Πεντέλης.\nΚυριάκος Μητσοτάκης: Βεβαίως. Είναι ο δεύτερος μεγαλύτερος ορεινός όγκος του λεκανοπεδίου, όπου ζουν 1.000.000 άνθρωποι πέριξ του Υμηττού και δεν έχει δασαρχείο.\nΕάν δείτε την κατανομή του προσωπικού των δασαρχείων σε όλη την Ελλάδα θα διαπιστώσετε ότι υπάρχει πλεονάζων προσωπικό σε πολλά δασαρχεία και τραγικές ελλείψεις σε κάποια άλλα.\nΛοιπόν, αυτές τις στρεβλώσεις δεν μπορούμε άλλο να τις ανεχόμαστε.\nΑρης Πορτοσάλτε: Σας εγκαλεί ο κ. Τσίπρας, διάβαζα προχθές μια συνέντευξή του σε εφημερίδα, ότι εσείς το μόνο που κάνατε ήταν να κλείσετε, να σχολάσετε τους σχολικούς φύλακες και να διαλύσετε τη δημοτική αστυνομία. Καμία άλλη μεταρρύθμιση στον καιρό που ήσασταν στο Υπουργείο Διοικητικής Μεταρρύθμισης.\nΚυριάκος Μητσοτάκης: Φαίνεται ότι ο κ. Τσίπρας δεν παρακολουθούσε ιδιαίτερα το έργο μας. Δεν ασχολήθηκε με το γεγονός ότι εμείς κάναμε την πρώτη συνειδητή προσπάθεια να εντοπίσουμε πλαστά πτυχία, πλαστά δικαιολογητικά, παράνομους διορισμούς στο Δημόσιο. Πράγματι διώξαμε αρκετούς υπαλλήλους οι οποίοι εντοπίστηκαν με πλαστά πτυχία και αυτοί είναι οι μόνοι υπάλληλοι οι οποίοι θα πρέπει να φύγουν και από εδώ και στο εξής και εκεί δεν πρέπει να υπάρχει καμία απολύτως ανοχή.\nΤι έκανε ο κ. Τσίπρας; Τους προσέλαβε πίσω επί της ουσίας. Έδωσε άφεση αμαρτιών σε όλες αυτές τις συμπεριφορές. Προφανώς, ο κ. Τσίπρας δεν αντελήφθη ότι εμείς κάναμε μια πολύ μεγάλη τομή να μειώσουμε ουσιαστικά το Διοικητικό αποτύπωμα όλων των Υπουργείων καταργώντας το 30% κατά μέσο όρο των θέσεων γενικών διευθυντών, διευθυντών και τμηματαρχών με μεγάλο κόστος. Γιατί αυτές οι θέσεις έχουν επιδόματα.\nΟ κ. Τσίπρας δεν αντελήφθη ότι εμείς εισάγαμε για πρώτη φορά στη Δημόσια Διοίκηση την έννοια της αξιολόγησης και παρέδωσα στο διάδοχό μου έτοιμο νομοσχέδιο εμπεριστατωμένο το οποίο ενσωμάτωνε τις καλύτερες ευρωπαϊκές πρακτικές για το πώς πρέπει να αξιολογούνται οι Δημόσιοι Υπάλληλοι. Και αυτό πήγε περίπατο.\nΑλλά όταν φυσικά θεωρούμε ότι η αριστεία είναι ρετσινιά δεν πρόκειται να θέλουμε καμία αξιολόγηση. Διότι η αξιολόγηση ξεχωρίζει τους καλούς από τους μέτριους και από τους κακούς. Και αυτό αντιβαίνει στη βασική φιλοσοφία του ΣΥΡΙΖΑ. Διότι εδώ κάποιοι έχουν μετατρέψει τη μετριότητα σε ιδεολογία, κύριε Πορτοσάλτε. Αυτό είναι το κύριο χαρακτηριστικό αυτής της Κυβέρνησης.\nΟ κάθε Καρανίκας ο οποίος προσλαμβάνεται, διαβάζω ότι δίνει και συνεντεύξεις και θεωρεί τον εαυτό του στοχοποιημένο, να μας πει ο κάθε κ. Καρανίκας, δεν θέλω να στοχοποιώ κανέναν, με τι βιογραφικό πήρε αυτήν τη θέση στο στρατηγικό σχεδιασμό; Τι προσόντα είχε; Πόσοι καλύτεροι από αυτόν υπήρχαν που θα μπορούσαν να κάνουν αυτή τη δουλειά;\nΛοιπόν, κάθε Καρανίκας είναι μια γροθιά στο στομάχι νέων ανθρώπων με πολλά προσόντα, με πολλά πτυχία οι οποίοι βλέπουν κάποιον στη γωνία να τους ξεπερνά επειδή απλά έχουν μπάρμπα στην Κορώνη.\nΚαι μας κατηγορεί ο κ. Τσίπρας εμάς για πελατειακές λογικές. Μέσα σε 17 μήνες ο κ. Τσίπρας με πολύ μεγάλη ταχύτητα υιοθέτησε όλες τις κακές λογικές που τα Κόμματα της Μεταπολίτευσης χρειάστηκαν δεκαετίες για να τις υιοθετήσουν. Αυτή είναι η πραγματικότητα.\nΓια αυτό και λέμε ο κ. Τσίπρας όχι απλά δεν είναι νέος αλλά είναι πιο παλιός από το παλιό. Δεν είναι τίποτα άλλο από τη μετενσάρκωση του παλιού λαϊκισμού της Μεταπολίτευσης με ένα νέο προσωπείο, αλλά δεν έχει απαλλαγεί από καμία από τις κακές δυστυχώς συνήθειες που οδήγησαν τη χώρα σε αυτή την κατάσταση.\nΑρης Πορτοσάλτε: Θα ήθελα να έρθουμε λίγο στις Συνταγματικές αλλαγές. Δημοσιεύονται πολύ ενδιαφέρουσες προτάσεις στην Κυριακάτικη Καθημερινή. Πως τοποθετείστε επ΄ αυτών, κ. Μητσοτάκη;\nΚυριάκος Μητσοτάκης: Εμείς ήμασταν οι πρώτοι που ανοίξαμε τη συζήτηση για μια τολμηρή μεταρρύθμιση του Συντάγματος. Μάλιστα, αύριο έχω μια συνάντηση με τους συντάκτες αυτής της πρότασης διότι πολλές από τις προτάσεις που δημοσιεύτηκαν στην Καθημερινή είναι πολύ κοντά σε αυτό το οποίο πιστεύω ότι τελικά θα είναι και επίσημες προτάσεις της Νέας Δημοκρατίας για μία τολμηρή συνταγματική μεταρρύθμιση.\nΗ χώρα χρειάζεται μία τολμηρή συνταγματική αλλαγή και πολλές από τις προτάσεις οι οποίες κατατέθηκαν, κατά την άποψη μου κινούνται στη σωστή κατεύθυνση. Η συζήτηση αυτή πρέπει να ανοίξει. Πρέπει να ανοίξει συντεταγμένα.\nΠρέπει να είναι μία συζήτηση η οποία να αφορά συνολικά τον καταστατικό χάρτη της χώρας. Να μην περιοριζόμαστε παραδείγματος χάρη μόνο σε μία συζήτηση για τον εκλογικό νόμο, η οποία να μην έχετε καμία αμφιβολία, εμπεριέχει από πλευράς Κυβέρνησης κομματικούς τακτικισμούς.\nΓια αυτό, η Κυβέρνηση ανοίγει τη συζήτηση ή θέλει μάλλον να ανοίξει τη συζήτηση του εκλογικού νόμου.\nΑρης Πορτοσάλτε: Τι λέτε για την απλή αναλογική;\nΚυριάκος Μητσοτάκης: Είμαι κατά της απλής αναλογικής. Το έχω πει με κάθε τρόπο. Πιστεύω ότι η χώρα πρέπει να έχει ισχυρές κυβερνήσεις. Πιστεύω στην ενισχυμένη αναλογική και πιστεύω ότι σε κάθε περίπτωση κόμματα τα οποία ξεπερνούν ένα συγκεκριμένο ποσοστό, μπορούμε να το συζητήσουμε. Πρέπει να έχουν τη δυνατότητα να κυβερνούνε αυτοδύναμα.\nΑρης Πορτοσάλτε: Είσοδος με 2% ας πούμε;\nΚυριάκος Μητσοτάκης: Σε καμία περίπτωση.\nΑρης Πορτοσάλτε: Το μπόνους; Αυτό το περίφημο μπόνους των εδρών;\nΚυριάκος Μητσοτάκης: Κοιτάξτε, είμαι υπέρ του μπόνους. Από τη στιγμή που πιστεύω στην ενισχυμένη αναλογική, είμαι και υπέρ του μπόνους.\nΑρης Πορτοσάλτε: Εάν πρέπει να δίνεται, αφού προηγουμένως το Κόμμα έχει διευκρινίσει με ποιους θα συνεργαστεί και τα λοιπά;\nΚυριάκος Μητσοτάκης: Ούτε αυτό μπορεί να γίνει. Δεν μπορείς να δώσεις προκαταβολικά ένα μπόνους σε μία πρόθεση συνεργασίας. Ούτε αυτό μπορεί να γίνει. Να πω κάτι όμως. Γιατί ανοίγει αυτή η συζήτηση, κ. Πορτοσάλτε, τώρα;\nΑνοίγει επειδή κάποιοι βλέπουν ότι θα χάσουν τις επόμενες εκλογές και με μεγάλη διαφορά. Αυτή είναι η πραγματικότητα. Μην κοροϊδευόμαστε. Να τα λέμε τα πράγματα έξω από τα δόντια.\nΤα ίδια έκανε και ο Κουτσόγιωργας το 1988 – 1989. Όταν άλλαξε τελευταία στιγμή τον εκλογικό νόμο και στέρησε από τη Νέα Δημοκρατία την αυτοδυναμία στις πρώτες εκλογές και χρειάστηκαν 3 εκλογές για να κερδίσει η Νέα Δημοκρατία με μία έδρα διαφορά.\nΤα ίδια φαντάζομαι ότι σκέφτεται τώρα και ο κ. Τσίπρας. Για αυτό και εμείς λέμε, ότι η συζήτηση για το πολιτικό σύστημα πρέπει να γίνει συνολικά και πρέπει να ξεκινήσει από τη συνταγματική αναθεώρηση και στη συνέχεια να συζητήσουμε και τα θέματα του εκλογικού νόμου.\nΑρης Πορτοσάλτε: Πενταετής θητεία ας πούμε;\nΚυριάκος Μητσοτάκης: Βεβαίως. Εγώ έχω μιλήσει για την ανάγκη να υπάρχει η πενταετής θητεία.\nΑρης Πορτοσάλτε: Κοινοβουλευτική θητεία πενταετής.\nΚυριάκος Μητσοτάκης: Κοινοβουλευτική θητεία πενταετής, για να έχουμε μεγαλύτερο χρόνο στη διάθεσή μας. Έχω μιλήσει για την ανάγκη να υπάρχει αποσύνδεση μεταξύ της εκλογής του Προέδρου της Δημοκρατίας και των πρόωρων εκλογών.\nΑρης Πορτοσάλτε: Εκλογή άμεση Προέδρου της Δημοκρατίας από το λαό;\nΚυριάκος Μητσοτάκης: Κατά την άποψή μου όχι. Είμαστε ένα κοινοβουλευτικό σύστημα. Ο Πρόεδρος της Δημοκρατίας μπορεί να αποκτήσει κάποιες περισσότερες αρμοδιότητες ρυθμιστικού χαρακτήρα σε σχέση με αυτές που έχει σήμερα, αλλά προσωπικά είμαι αντίθετος στην απευθείας εκλογή από το λαό.\nΈχουμε, λοιπόν, εμείς ως Νέα Δημοκρατία, ήδη ξεκινήσει αυτόν τον εσωτερικό διάλογο. Έχουμε συγκροτήσει μία Επιτροπή η οποία ασχολείται με τα ζητήματα της θεματικής αναθεώρησης και πιστεύω ότι μέχρι τον Σεπτέμβριο θα είμαστε έτοιμοι να παρουσιάσουμε συνολικά και τεκμηριωμένα τις θέσεις μας για το νέο καταστατικό χάρτη της χώρας.\nΑρης Πορτοσάλτε: Να μας πει ο κ. Μητσοτάκης εάν γνωρίζει ότι ο τύπος του «κόφτη» που παρουσίασε στη Βουλή η Κυβέρνηση πολλών δισεκατομμυρίων, είναι λάθος και τι θα κάνει επ’ αυτού;\nΚυριάκος Μητσοτάκης: Ο «κόφτης» είναι λάθος, όχι απλά ο τύπος του «κόφτη». Η λογική δηλαδή ότι πηγαίνουμε σε αυτόματες περικοπές σε περίπτωση που δεν πιάσουμε τους δημοσιονομικούς στόχους, χωρίς η Βουλή ουσιαστικά να έχει λόγο επί των περικοπών αυτών, είναι κάτι το οποίο ξεπερνά τα όρια του αποδεκτού.\nΠροσέξτε. Να πω στο φίλο ακροατή ότι δεν είμαι αντίθετος σε έναν τυποποιημένο μηχανισμό δημοσιονομικής συμμόρφωσης. «Κόφτης» υπήρχε από το 2014, αλλά όχι αυτός ο «κόφτης».\nΑυτός ο «κόφτης» έτσι όπως νομοθετήθηκε, είναι το τίμημα της προσωπικής αναξιοπιστίας του κ. Τσίπρα. Επειδή όλοι ξέρουν ότι το μείγμα πολιτικής το οποίο πρότεινε, δεν πρόκειται να οδηγήσει τελικά στα προβλεπόμενα δημοσιονομικά αποτελέσματα, για αυτό μπήκε ο κόφτης των πρόσθετων μέτρων.\nΑρης Πορτοσάλτε: Μπορεί να οδηγήσει σε περαιτέρω μειώσεις συντάξεων ρωτάει ο κ. Αθανασιάδης;\nΚυριάκος Μητσοτάκης: Προφανώς και μπορεί. Έτσι όπως είναι θεσμοθετημένος, προφανώς και μπορεί.\nΑρης Πορτοσάλτε: Σε συνδυασμό με αυτό που είπατε προηγουμένως, ότι δεν καταβάλλονται φόροι. Με συγχωρείτε, δεν καταβάλλεται Φ.Π.Α. Ότι οι άνθρωποι προσπαθούν να αποφύγουν τις αποδείξεις και τα λοιπά.\nΒλέπετε τώρα, παρατηρείται ήδη αυτό που λέτε.\nΚυριάκος Μητσοτάκης: Φοβάμαι ότι θα βρεθούμε, όταν κάνουμε το ταμείο στο τέλος του χρόνου, προ δυσάρεστων εκπλήξεων στο μέτωπο των εσόδων.\nΑρης Πορτοσάλτε: Στα θεσμικά. Ποια είναι η γνώμη σας για αυτό που το έχει πει και εδώ ο κ. Μάνος, δηλαδή, οι βουλευτές να μην είναι Υπουργοί.\nΚυριάκος Μητσοτάκης: Κοιτάξτε, ο κάθε πρωθυπουργός έχει τη δυνατότητα να συγκροτεί το Υπουργικό Συμβούλιο και με εξωκοινοβουλευτικά στελέχη και εγώ πιστεύω πράγματι ότι πρέπει να υπάρχουν και εξωκοινοβουλευτικά στελέχη, έτσι ώστε να μπολιάζεται η εκτελεστική εξουσία από ανθρώπους οι οποίοι να μην προέρχονται από την κλασική πολιτική διαδρομή της κοινοβουλευτικής ανέλιξης.\nΤο να πάει κανείς σε ένα απόλυτο ασυμβίβαστο βουλευτή και Υπουργού, δεν είναι κατά ανάγκη συμβατό με το κοινοβουλευτικό σύστημα. Σε όλα τα κοινοβουλευτικά συστήματα κατά κανόνα δίνεται η δυνατότητα στους βουλευτές να είναι και Υπουργοί.\nΑλλά από εκεί και πέρα, αυτό το οποίο μπορώ να σας πω εγώ είναι ότι η Νέα Δημοκρατία, όταν με το καλό κερδίσει εκλογές, θα επιχειρήσω να συγκροτήσω μια Κυβέρνηση των καλύτερων με ότι αυτό σημαίνει. Και καλύτεροι δεν σημαίνει κατ΄ ανάγκη ότι όλοι οι καλύτεροι θα βρίσκονται στην επόμενη Βουλή.\nΚαι χρέος μας αυτήν τη στιγμή είναι να μπορούμε να προσελκύσουμε στην πολιτική ανθρώπους οι οποίοι ενδεχομένως θα βάλουν την καριέρα τους λίγο στην άκρη για να υπηρετήσουν τον εθνικό σκοπό της οικονομικής ανασυγκρότησης της χώρας. Διότι μην έχετε καμία αμφιβολία ότι η επόμενη Κυβέρνηση θα έχει μια τελευταία ευκαιρία να βάλει τη χώρα σε μια πραγματική αναπτυξιακή τροχιά. Δεν πρόκειται να γίνει με αυτήν την Κυβέρνηση. Η επόμενη Κυβέρνηση θα έχει αυτή την ευκαιρία να το κάνει.\nΑρης Πορτοσάλτε: Λοιπόν, τα ερωτήματα είναι τώρα εάν θα μειώσετε ή θα καταργήσετε τον ΕΝΦΙΑ.\nΚυριάκος Μητσοτάκης: Δεν μπορεί να καταργηθεί ο ΕΝΦΙΑ, γιατί εγώ δεν πρόκειται ποτέ να πω πράγματα τα οποία έλεγε ο κ. Τσίπρας προεκλογικά για να μας επιβάλλει τον ΕΝΦΙΑ μέχρι το 2031. Προφανώς η χώρα χρειάζεται έναν δίκαιο φόρο ακίνητης περιουσίας.\nΜπορεί όμως ο ΕΝΦΙΑ σταδιακά να μειωθεί. Γιατί το λέω αυτό; Διότι το ύψος του βεβαιωθέντος φόρου αυτή τη στιγμή, το πόσο πληρώνουμε συνολικά για την ακίνητη περιουσία είναι πολύ υψηλό σε σχέση με τους ευρωπαϊκούς μέσους όρους.\nΕπίσης, σε μια χώρα η οποία προσδοκά στην αγορά ακινήτων για να τροφοδοτήσει την ανάπτυξή της το να έχουμε πολύ υψηλή φορολογική επιβάρυνση δεν βοηθά προφανώς σε αυτή τη κατεύθυνση. Άρα μπορούμε να έχουμε μια σταδιακή αποκλιμάκωση του ΕΝΦΙΑ. Θυμίζω ότι εμείς είχαμε δεσμευτεί ως Νέα Δημοκρατία στο τέλος του 2014 ότι θα μειώναμε τον ΕΝΦΙΑ κατά 7%. Ο κ. Τσίπρας έλεγε ότι θα καταργήσει τον ΕΝΦΙΑ και φυσικά κράτησε τον ΕΝΦΙΑ για τις επόμενες δεκαετίες.\nΑρης Πορτοσάλτε: Θα μειώσετε τη φορολογία των επιχειρήσεων;\nΚυριάκος Μητσοτάκης: Ο πρώτος στόχος θα πρέπει να είναι η μείωση της φορολογίας των επιχειρήσεων προκειμένου να δημιουργήσουμε ένα φορολογικό καθεστώς τέτοιο το οποίο να προσελκύσει επενδύσεις.\nΕάν θεωρούμε ότι ο πρώτος μας στόχος, κ. Πορτοσάλτε, είναι η αντιμετώπιση της ανεργίας – που νομίζω ότι σε αυτό μπορούμε να συμφωνήσουμε – τότε η προσέλκυση ιδιωτικών επενδύσεων και η δημιουργία θέσεων απασχόλησης πρέπει να είναι η πρώτη πολιτική προτεραιότητα της επόμενης Κυβέρνησης.\nΑρης Πορτοσάλτε: Έχετε ένα πλήθος ερωτημάτων για το τι θα κάνετε με τους λαϊκιστές και τους κρατικιστές εντός του Κόμματος της Νέας Δημοκρατίας. Ή μου χρησιμοποιούν δε και ένα παράδειγμα εδώ, τι θα κάνετε με περιπτώσεις τύπου Φωτεινής Βρύνα η οποία δήλωσε στην 18η συνεδρίαση της Περιφέρειας Αττικής 26/5/16 ότι οι Δημόσιοι Υπάλληλοι θα παίρνουν όσες άδειες γουστάρουν και όποιος έχει πρόβλημα είναι αρχιφασίστας.\nΔηλαδή, βγάζει η Νέα Δημοκρατία σε ένα κομμάτι της έναν κρατικισμό, αυτό ρωτούν οι άνθρωποι.\nΚυριάκος Μητσοτάκης: Ας μιλήσουμε ανοιχτά, είναι εύλογο το ερώτημα. Η Νέα Δημοκρατία είναι ένα μεγάλο κεντροδεξιό Κόμμα και είναι ένα Κόμμα το οποίο διαρκώς διευρύνεται και ένα Κόμμα το οποίο έχει και μια υποχρέωση να ενσωματώνει τις διαφορετικές απόψεις και να καταλήγει σε μια γόνιμη σύνθεση.\nΈνα πράγμα δεν πρόκειται να ανεχθώ το λαϊκισμό και τη δημαγωγία. Η Νέα Δημοκρατία έχει κάνει μια ξεκάθαρη στροφή υπέρ της επιχειρηματικότητας, μια ξεκάθαρη στροφή υπέρ της ανάγκης να υπάρχει μια ουσιαστική εξυγίανση του Δημοσίου τομέα, εγώ πιστεύω σε ένα ισχυρό κράτος αλλά όχι σε ένα σπάταλο κράτος και όχι σε ένα αναποτελεσματικό κράτος.\nΘέλω ένα Κράτος να ρυθμίζει πραγματικά την αγορά. Θέλω Δημοσίους Υπαλλήλους οι οποίοι να αισθάνονται υπερήφανοι για τη δουλειά τους, Δημόσιους Υπαλλήλους οι οποίοι να αξιολογούνται και γιατί όχι να ανταμείβονται ανάλογα και με την απόδοσή τους.\nΛοιπόν, σε αυτά δεν πρόκειται να υποχωρήσω. Και δεν πρόκειται και να ανεχθώ φωνές λαϊκισμού και να επιτρέψω στη Νέα Δημοκρατία να δημιουργήσει την εντύπωση ότι υπάρχουν εύκολες λύσεις σε σύνθετα προβλήματα.\nΓια τη συγκεκριμένη αναφορά η οποία έγινε από ένα στέλεχός μας, της έγινε ήδη σχετική επίπληξη.\nΑρης Πορτοσάλτε: Εχθές με συνέντευξή του, επίσης στον τύπο, ο κ. Σαμαράς και μάλιστα λένε ότι επιχειρεί να σας καθοδηγήσει, προτείνει ότι πρέπει να ανοιχτείτε σε μεταρρυθμιστές και θέτει και ονόματα υπόψη. Δηλαδή αναφέρεται στην κυρία Διαμαντοπούλου ότι πρέπει να έρθει στη Νέα Δημοκρατία, ο κ. Μανιάτης, δηλαδή είναι πάρα πολύ συγκεκριμένος.\nΚυριάκος Μητσοτάκης: Καταρχάς ακούω διάφορα σχόλια περί του ρόλου του κ. Σαμαρά. Να σας πω ότι ο κ. Σαμαράς είναι τέως πρωθυπουργός, είναι στέλεχος της Νέας Δημοκρατίας, έχει κάθε δικαίωμα να εκφράζει τις απόψεις του πόσο μάλλον όταν έχει διατελέσει πρωθυπουργός αυτής της χώρας και Πρόεδρος της παράταξης. Εγώ δεν βάζω «φίμωτρο» σε κανέναν και κατ΄ εξοχήν προωθώ τον γόνιμο και τον ουσιαστικό διάλογο.\nΕγώ δεν μπαίνω σε ονοματολογία αλλά τι λέω; Κάτι το οποίο είπε και ο κ. Σαμαράς στη συνέντευξή του, ότι η Νέα Δημοκρατία πρέπει σήμερα να εκφράσει τις πραγματικές μεταρρυθμιστικές δυνάμεις αυτού του τόπου. Γιατί σήμερα η πραγματική διαχωριστική γραμμή στη χώρα δεν είναι τόσο μεταξύ δεξιάς και αριστεράς, είναι μεταξύ μεταρρυθμιστών και λαϊκιστών. Μεταξύ ανθρώπων που πιστεύουν στη δύναμη της ιδιωτικής οικονομίας ως τον κινητήριο μοχλό για τη δημιουργία πλούτου και ανθρώπων που πιστεύουν στο μεγάλο Κράτος το οποίο τελικά μπλοκάρει την επιχειρηματικότητα.\nΣε αυτήν την προσπάθεια θέλουμε συστράτευση πολλών πολιτών αλλά ξεκινάμε με τις πολιτικές και καταλήγουμε στα πρόσωπα. Δεν το κάνουμε ανάποδα.\nΚαι επίσης πρέπει να σας πω και κάτι ακόμα. Δεν με ενδιαφέρει τόσο η συζήτηση μεταγραφών όσο η προσέλκυση νέων ανθρώπων τους οποίους δεν θα έχετε ξανακούσει ποτέ. Και οι οποίοι πρέπει να μπουν να μπολιάσουν την πολιτική.\nΜεγαλύτερη σημασία έχει αυτό για εμένα από το να συζητήσω για μεταγραφές.\nΑρης Πορτοσάλτε: Ας πούμε για τον κ. Λοβέρδο ή για τον κ. Βενιζέλο φερ΄ ειπείν.\nΚυριάκος Μητσοτάκης: Καταρχάς αυτή είναι μια συζήτηση η οποία δεν με αφορά και δεν μας αφορά. Εμείς δεν συζητάμε αυτήν τη στιγμή για μεταγραφές εν ενεργεία βουλευτών από άλλα Κόμματα. Θέλω να το ξεκαθαρίσω αυτό.\nΈχω, όμως, ένα έντονο ενδιαφέρον να μιλήσω με πολίτες οι οποίοι αισθανόντουσαν ότι δεν εκφράζονται πολιτικά από τη Νέα Δημοκρατία και τώρα μας αντιμετωπίζουν με μεγαλύτερη περιέργεια. Δεν σας λέω ότι τους έχουμε κερδίσει ακόμα αλλά μας ακούνε τουλάχιστον. Και αν πιστεύω στις δημοσκοπήσεις φαίνεται αργά αλλά σταθερά να υπάρχει μια ουσιαστική διείσδυση της Νέας Δημοκρατίας σε αυτό το οποίο αποκαλούμε μεσαίο χώρο.\nΑρης Πορτοσάλτε: Δυο ερωτήματα υποχρεωτικά. Ο Άρης Β λέει δεν μου δώσατε απάντηση επακριβώς όταν σας ρώτησα προηγουμένως ότι ο κ. Σαμαράς τελικώς δεν έκλεισε την αξιολόγηση την προηγούμενη.\nΚυριάκος Μητσοτάκης: Ναι, συγνώμη, μου διέφυγε η απάντηση εν τη ρύμη της συζήτησης. Κοιτάξτε, εγώ έχω ασκήσει κριτική στην προηγούμενη Κυβέρνηση για το γεγονός ότι από τον Ιούνιο του 2014 και μετά δεν επιταχύναμε τις μεταρρυθμίσεις αλλά αντίθετα δόθηκε η εντύπωση ότι μπορεί να πατήσαμε και λίγο φρένο.\nΗ πραγματικότητα όμως έχει να κάνει και με το γεγονός ότι όλοι γνώριζαν από το Σεπτέμβριο του 2014 και μετά ότι ο κ. Τσίπρας είχε τη δυνατότητα να προκαλέσει πρόωρες εκλογές τον Ιανουάριο του 2015. Αυτό το γνώριζαν και οι ξένοι και οι πιστωτές μας, εξ ου και δεν έδειξαν από ένα σημείο και πέρα καμία διάθεση να ολοκληρώσουν την αξιολόγηση.\nΆρα οι ευθύνες εκεί είναι μοιρασμένες. Και βέβαια την πρώτη ευθύνη την έχει ο κ. Τσίπρας ο οποίος εκβιαστικά προκάλεσε πρόωρες εκλογές μη επιτρέποντας στην προηγούμενη Κυβέρνηση να ολοκληρώσει το έργο της και να κριθεί στο τέλος της τετραετίας.\nΑρης Πορτοσάλτε: Τώρα, την Τετάρτη 15 Ιουνίου, κ. Πρόεδρε, οργανώνεται από πολίτες συγκέντρωση στην πλατεία Συντάγματος, συγκέντρωση πολιτών. Μάλιστα η πλευρά η κυβερνητική και των οπαδών λέει πάρτε και τα κατσαρολάκια μαζί όσοι θα πάτε, ότι είναι μια αστική διαδήλωση. Και το σύνθημά της είναι «παραιτηθείτε».\nΤο ερώτημά μου είναι το εξής: Πως τοποθετείται η Νέα Δημοκρατία επ΄ αυτής της συγκέντρωσης και αλήθεια ποια είναι η τακτική σας; Δηλαδή, λένε οι πολίτες, δεν πρέπει να πάρει άλλο χρόνο αυτή η Κυβέρνηση. Πρέπει με κάθε τρόπο πέσει. Εσείς τι λέτε; Πρέπει να υλοποιήσει ότι πρέπει να υλοποιηθεί η παρούσα Κυβέρνηση;\nΚυριάκος Μητσοτάκης: Κοιτάξτε, η συγκέντρωση αυτή εξ όσων γνωρίζω είναι μια συγκέντρωση η οποία διοργανώνεται από πολίτες, δεν έχει τη στήριξη Κομμάτων, δεν έχει τη στήριξη της Νέας Δημοκρατίας με την έννοια του ότι δεν κρύβεται η Νέα Δημοκρατία πίσω από αυτή τη συγκέντρωση.\nΑπό εκεί και πέρα πρέπει να σας πω ότι παρατηρώ με ιδιαίτερο ενδιαφέρον μια προσπάθεια η οποία γίνεται από κάποιους προσκείμενους στην Κυβέρνηση να ποινικοποιήσουν περίπου αυτού του είδους τη διαμαρτυρία. Δηλαδή, είναι καλό να κλείνουμε τους δρόμους και να έχουμε αγανακτισμένους στο Σύνταγμα όσο αυτοί υπηρετούν τη δική μας στρατηγική αλλά όποτε κάποιοι άλλοι πολίτες επιλέγουν να διαμαρτυρηθούν αυτοί περίπου πρέπει να ποινικοποιηθούν.\nΤο δικαίωμα στη διαμαρτυρία είναι κατοχυρωμένο στη δημοκρατία μας ασχέτως των ιδεολογικών αφετηριών των πολιτών οι οποίοι διαμαρτύρονται.\nΚατά συνέπεια, αυτή είναι μια συγκέντρωση η οποία διοργανώνεται από πολίτες. Η Νέα Δημοκρατία δεν στηρίζει επίσημα αυτήν την πρωτοβουλία, διότι είναι μια ακομμάτιστη πρωτοβουλία. Από εκεί και πέρα, προφανώς εγώ δεν πρόκειται να απαγορεύσω σε κάποιον να πάει σε αυτήν τη συγκέντρωση, αλλά δεν θα είναι μια συγκέντρωση η οποία θα χρωματιστεί από την παρουσία επίσημων στελεχών της Νέας Δημοκρατίας.\nΑρης Πορτοσάλτε: Η γνώμη σας ποια είναι πρέπει να μείνει η Κυβέρνηση να υλοποιήσει αυτά που πρέπει να υλοποιηθούν ή πρέπει να πιεστεί να πέσει;\nΚυριάκος Μητσοτάκης: Όσο πιο σύντομα φύγει αυτή η Κυβέρνηση τόσο καλύτερο θα είναι για τον τόπο. Αλλά οι κυβερνήσεις πέφτουν στη Βουλή.\nΑρης Πορτοσάλτε: Όπου εκεί δείχνει ανθεκτικότητα, κ. Πρόεδρε, η Κυβέρνηση ανεξαρτήτως της δημοσκοπικής κατάρρευσης, στη Βουλή δείχνει ανθεκτικότητα.\nΚυριάκος Μητσοτάκης: Αυτή τη στιγμή δείχνει ανθεκτικότητα. Το τοπίο από το Σεπτέμβριο και μετά θα είναι διαφορετικό τοπίο.\nΠιστεύω ότι κοινωνική δυσφορία απέναντι σε αυτήν την Κυβέρνηση θα ενταθεί όταν θα φανεί ότι η πολιτική την οποία ακολουθεί είναι αδιέξοδη. Και το Σεπτέμβριο θα έχουμε ένα τελείως διαφορετικό πολιτικό τοπίο από αυτό το οποίο έχουμε σήμερα.\nΑρης Πορτοσάλτε: Σας ευχαριστώ πολύ, κύριε Πρόεδρε.\nΚυριάκος Μητσοτάκης: Εγώ σας ευχαριστώ για τη φιλοξενία. Και να ευχαριστήσω και όλους τους ακροατές για τα σχόλιά τους και τα πολύ ενδιαφέροντα ερωτήματά τους. Λυπάμαι που δεν απαντήσαμε σε όλα αλλά επιχειρήσαμε να απαντήσουμε τουλάχιστον σε αρκετά.\nΑρης Πορτοσάλτε: Σας ευχαριστώ πάρα πολύ.


“Απόψεις… με Άποψη” – Στόλτενμπεργκ: Αφελής ή…πολύ έξυπνος ο ισχυρός άνδρας του ΝΑΤΟ -\n“Απόψεις… με Άποψη” – Στόλτενμπεργκ: Αφελής ή…πολύ έξυπνος ο ισχυρός άνδρας του ΝΑΤΟ\nΕπιμέλεια – Γράφει: Μαύρα Σαραντοπούλου\nΣτόλτενμπεργκ: Αφελής ή…πολύ έξυπνος ο ισχυρός άνδρας του ΝΑΤΟ;\nΦαίνεται πως ο γενικός γραμματέας του ΝΑΤΟ, Γενς Στόλτενμπεργκ δημιουργεί εκνευρισμό με τις άκυρες πολιτικές του κινήσεις όχι μόνο στην Ελλάδα αλλά και σε άλλα κράτη- μέλη που πρόσκεινται στο Βορειοατλαντικό Σύμφωνο.\nΠρόκειται πράγματι για γκάφες; Ακούγεται κάπως παράταιρο ένας τόσο ισχυρός άνδρας με κορυφαία θέση στη γεωστρατηγική σκακιέρα, να υποπίπτει σε τέτοια λάθη όπως το προχθεσινό. Για την ιστορία να θυμίσουμε πως το βράδυ της Πέμπτης ο Γενς Στόλτενμπεργκ ανήρτησε στον προσωπικό του λογαριασμό στο twitter ότι Ελλάδα και Τουρκία είναι έτοιμες να κάτσουν στο τραπέζι των διαπραγματεύσεων, γεγονός που το ελληνικό ΥΠΕΞ διέψευσε άμεσα.\nΠοιος είναι ο Γενς Στόλτενμπεργκ\nΟ Γενς Στόλτενμπεργκ είναι Νορβηγός πολιτικός που υπηρετεί ως 13ος Γενικός Γραμματέας του ΝΑΤΟ από το 2014. Ήταν Πρωθυπουργός της Νορβηγίας από το 2000 ως το 2001 και από το 2005 ως το 2013. Η θητεία του Στόλτενμπεργκ ως γενικού γραμματέα του Οργανισμού του Βορειοατλαντικού Συμφώνου (ΝΑΤΟ) επεκτάθηκε για άλλα δύο χρόνια. Ο Στόλτενμπεργκ κατέχει τη θέση αυτή τα τελευταία πέντε χρόνια και έχει οριστεί να ηγηθεί του ΝΑΤΟ μέχρι το 2022.\nΌλα τα παραπάνω δείχνουν ακριβώς το αντίθετο από αφέλεια. Δείχνουν ότι πολύ συγκροτημένο μυαλό με στοχοπροσήλωση. Άρα οι αναλύσεις που διαβάζουμε σήμερα περί αφέλειας του ισχυρού άνδρα του ΝΑΤΟ είναι τουλάχιστον άκυρες. Μήπως υπάρχει κάτι άλλο πίσω από το tweet Στόλτενμπεργκ; Μήπως ο Νορβηγός λειτουργεί ως ο λαγός της Τουρκίας για να δημιουργήσει τετελεσμένα να να καθίσει την Ελλάδα στο τραπέζι της διαπραγμάτευσης με όρους και ατζέντα καθαρά τουρκικών συμφερόντων;\nΗ ιστορία θα τα απαντήσει όλα.\nPrevious Νίνα Κασιμάτη: Η διακήρυξη της 3ης Σεπτέμβρη 1974 παραμένει ένα σύγχρονο εργαλείο πολιτικής\nNext Η ακατανόητη εμμονή της ΚΕΔΕ εναντίον δημοσιογραφικού ομίλου


Culture Ghosteen: Κυκλοφόρησε το νέο άλμπουμ των Nick Cave & the Bad Seeds\n19.10.2019 | 07:59\n19.10.2019 | 03:48\nΕγώ θα εστιάσω στο δίπτυχο θρησκείας-αθεΐας που εξισώνει με τόση ευκολία ο Cave.Ε λοιπόν όχι δεν έχουνε σχέση και ούτε μπορούν να μπουν στην λογική των ίσων αποστάσεων αυτά τα δυο. Ας αναλογιστούμε μόνο τι έχει προκαλέσει στην ανθρωπότητα ανά τους αιώνες η πίστη σε διάφορους θεούς. Πόσα θύματα, πόσοι βασανισμένοι, πόση καταπίεση, πόσος σκοταδισμός μέχρι και τις μέρες μας.Δεν έχω ενοχλήσει ποτέ κανέναν για την πίστη του, αν και ενεργά άθεος. Δυστυχώς το αντίθετο δεν ισχύει, άπειρα τα παραδείγματα. Δεν ήμαστε όλοι ίσα κι όμοια κ. Cave, μη μας τσουβαλιάζεις έτσι απλά με τους θρησκόληπτους.Ούτε με το συμψηφισμό Άκρας Δεξιάς με Αντιφά συμφωνώ, αλλά αυτό είναι άλλη μεγάλη συζήτηση.\n18.10.2019 | 05:53\n19.10.2019 | 01:00\nΜα τι συμπεράσματα είναι αυτά; Υπάρχουν πολλές εξηγήσεις για τα εγκλήματα του Στάλιν, αλλά η αθεΐα δεν είναι μια από αυτές:https://en.wikipedia.org/wiki/Mass_killings_under_communist_regimes#Proposed_causesΚάποιοι μάλιστα βλέπουν τις ομοιότητες του κομμουνισμού με τη θρησκεία ως μια από τις αιτίες της εγκληματικής του φύσης!""In other words, communism was like a fanatical religion. It had its revealed text and its chief interpreters. It had its priests and their ritualistic prose with all the answers. It had a heaven, and the proper behavior to reach it. It had its appeal to faith…"Για τον άλλο ισμό δεν έχει καν νόημα να σχολιάσω. Άσχετη η σύνδεση εντελώς. Όσο για τον 18αι, μια ματιά προς Μέση Ανατολή αρκεί.\n19.10.2019 | 08:13\nΉμαστε εκτός θέματος.Ο Κέιβ δεν μίλησε για τον Στάλιν και τους οπαδούς του. Μίλησε για τους “New Atheists”, ανθρώπους σαν τους Richard Dawkins, Daniel Dennett και Christopher Hitchens. Φιλελεύθερους πολιτικά, που καμία σχέση δεν έχουν με Στάλιν, ολοκληρωτισμό, κτλ. Υγιείς σκεπτόμενοι άνθρωποι, σκεπτικιστές, που επιχειρηματολογούν ενάντια στο σκοταδισμό της θρησκείας. Αυτούς είχε στόχο ο Κέιβ. Εκεί με βρίσκει αντίθετο.Στο κάτω κάτω της γραφής οι θρήσκοι και οι κομμουνιστές έχουν τόσα πολλά κοινά σημεία, που δύσκολα ξεχωρίζουν μεταξύ τους.\n19.10.2019 | 04:07\n18.10.2019 | 03:21\n18.10.2019 | 02:11\nΦαίνεται πως ο Νικ λησμόνησε ή απομυθοποίησε τα χρόνια του στις αυτόνομες καταλήψεις του Βερολίνου, όταν και συγχρωτιζόταν με αυτούς τους μιαρούς αντίφα.Βέβαια τα σχόλια του δεν είναι του ίδιου περιεχομένου με του Μόρισεϊ, ο οποίος έκανε απαίσια ρατσιστικά σχόλια για μαύρους, μετανάστες και ένδοξη αγγλική φυλή ενώ ο Νικ κάνει περισσότερο ένα σεβαστό σχολιασμό για τη βία των άκρων. Πάντως σχόλια Μόρισεϊ δεν είναι και δεν νομίζω ο Κέιβ να το πάει ποτέ στο φυλετικό. Το red hand files το διαβάζω και το απολαμβάνω τακτικότατα, συστήνω μόνιμη σελιδοδεικτοποίηση σε όλους/όλες.\n18.10.2019 | 03:24\n18.10.2019 | 03:26\nΑναφέρεστε στο τι έκανε ο Cave πριν από 40-45 χρόνια ή καταλαβαίνω κάτι λάθος;Αν δεν καταλαβαίνω κάτι λάθος από τότε ο κόσμος έχει αλλάξει πάρα πολύ από τότε. Στα πλαίσια αυτά δικαιούνται και τινές να αλλάζουν απόψεις.Όσο παράξενο είναι να αλλάζεις απόψεις συνέχεια άλλο τόσο είναι να μην αλλάζεις ποτέ.\n18.10.2019 | 01:10\nΑγαπητή LiFo,Αφενος να σου θυμισω οτι σε προηγουμενο σχολιο μου με λογοκρινες και εκοψες ευγενεστατα σχολια για τον γράφοντα Κ. Παπαιωάννου (σα να μην ηθελες να φανει οτι είναι κομματικο προσωπο (βλ. Κ. Παπαιωάννου"Ο νεομητσοτακισμός ως new age θρησκεία"). Αφετερου να σου πω οτι ο τίτλος του αρθρου σου ειναι υποτιμητικος για εναν φτασμενο όπως ο Cave .Φαινεται να ρεπεις προς διχαστικη αρθρογραφια και θα ελεγα να το ξανασκεφτεις.R\n20.10.2019 | 09:51\nΕ δεν μπορεί να πηγαίνουμε αντίθετα στην πραγματικότητα για πολύ. Κάποιοι σιγά-σιγά θα δουν ότι ο βασιλιάς είναι γυμνός. Κάποιοι θα δουν καθαρά. Ένα ωραίο λήμμα στην Wikipedia είναι το "Freethought" η ΕΛΕΥΘΕΡΗ ΣΚΕΨΗ λοιπόν είναι αυτή που βασίζεται στην λογική, στην ορθή κρίση, στον εμπειρισμό. Απ'την άλλη η ΜΗ ΕΛΕΥΘΕΡΗ ΣΚΕΨΗ βασίζεται στις εξουσίες, στις παραδόσεις, στα δόγματα, στις προλήψεις και στην γνώση εξ αποκαλύψεως (βλέπε θρησκείες).Θα ήταν πολύ χρήσιμο στην πολιτική αλλά και γενικώς να αναρωτιόμαστε αν τελικά τα πιστεύω μας είναι προιόντα ελεύθερης σκέψης ή όχι. Στην εποχή της πολιτικής ορθότητας η ελεύθερη σκέψη δυστυχώς πάει περίπατο.\n18.10.2019 | 05:47\nΕξαιρετικός Cave, ελεύθερος από καθωσπρεπισμό αναφέρει το αυτονόητο. Ουσιαστικά μιλάει για τη σύγχρονη δουλεία. Αυτή όπου ο οπαδός είναι δούλος μιας ιδέας ανεξάρτητα του πόσο εκλεπτυσμένη και σημαντική είναι αυτή. Μάλιστα όσο πιο σημαντική και υψηλή είναι η ιδέα (κάποτε ήταν ο Χριστιανισμός, τώρα ο ανθρωπισμός και όλα του τα παράγωγα) τόσο μεγαλύτερη η δύναμη που "δικαιούται" να χρησιμοποιηθεί από τον "εκπρόσωπό της" στο όνομα αυτής ώστε να την επιβάλλει στους "κατώτερους" συνανθρώπους του. Ουσιαστικά ο εκπρόσωπος, μέσω των "ανώτερων" πράξεών του, το μόνο που κάνει είναι να "ξεδιψάει" τα κατώτερα εγωιστικά ένστικτά του. Εδώ μιλάμε για εκλεπτυσμένο φασισμό.Αυτό αναφέρει ο Cave. Τίποτα παραπάνω.\nΔεν φταίει ούτε ο Μορισέυ ούτε ο Νίκ Κέιβ που δεν μπορείτε να αποδεχθείτε πως και και οι μεν και οι δε είναι τραμπούκοι.Οι μεν μάλιστα στη χώρα μας έχουν δολοφονήσει πολλαπλάσιους από τους δε.\n20.10.2019 | 01:51\n«Άλλος Morrissey μας βρήκε;»: Ο Nick Cave εξισώνει Antifa με Άκρα Δεξιά προκαλώντας αντιδράσεις Πηγή: www.lifo.grΓια ενημερώστε μας;Δηλαδή οι antifa είναι τα καλά παιδιά αλλά ολίγον παρεξηγημένα;Θιασώτες της βίας είναι όλοι τους, που απλά κουκουλωνουν τα κόμπλεξ τους ανάλογα με το που φυσάει ο άνεμος.Θυμάμαι που είχα γνωρίσει έναν πληρωμένο χουλιγκάνο ομάδας. Έπαιρνε 50ευρα για να πάει να κάνει μπάχαλα σε εκτος έδρα ματς αντίπαλης ομάδας!!!Στη πορεία, το γύρισε σε antifa και νόμισε ότι έκανε και κανά σοβαρό upgrade ο στούρνος...\nΓιατί άδικο έχει?Μπράβο που έχει το θάρρος της γνώμης του\n18.10.2019 | 09:22\nΗ πολιτική ορθότητα είναι μια παγίδαΌσοι δεν το βλέπουνε λασκάρησε η βίδα.Δεν ξέρω στις ΗΠΑ, στο ΗΒ, στην Ολλανδία τι γίνεται. Στην Ελλάδα πάντως έχουμε περισσότερους νεκρούς, τραυματίες, υλικές ζημιές, διαφυγόντα κέρδη από ακροαριστερούς παρά από ακροδεξιους τον τελευταίο μισόν αιώνα...Αυτή η δαιμονοποίηση οποίου το λέει αυτό κούρασε.\n18.10.2019 | 03:22\n18.10.2019 | 04:17\nΑγαπητέ Κώστα,φτάνει.Η χούντα έχει πέσει εδώ και 45 χρόνια.Ειρήσθω εν παρόδω24 οι νεκροί του Πολυτεχνείου23 μόνο της 17Νοέμβρη.Θέλετε να συνεχίσουμε το μέτρημα;\n21.10.2019 | 03:13\nΧαιρετίζω ακόμα έναν λογαριασμό (6ο-7ο;) που ξεκινάει την εδώ σχολιαστική του καριέρα απευθυνόμενος αποκλειστικά σε εμένα.Επίσης τον λογαριασμό νο 4 ή 5 που τα μοναδικά του σχόλια είναι προς εμένα.Και πάντα αυτό συμβαίνει όταν δεικνύω ότι υπάρχει πρόβλημα με την ακροαριστερά στην Ελλάδα.Με επιβεβαιώνετε περισσότερο από ότι με κολακεύετε.\n"Διαφυγοντα κερδη απο ακροαριστερους..."! Χωρις να ειμαι "ακροαριστερος":Τα "διαφυγοντα κερδη" (κατι δισεκατομμυριακια ευρω) απο ολους αυτους που εχουν φοροδιαφυγει, κλεψει, υπερτιμολογησει, παρει/δωσει μιζες, αφησει απληρωτους εργαζομενους ενω εχουν εκατομμυρια σε offshore, χρεωκοπησει την οικονομια της χωρας, κλπ, κλπ, δε σε χαλασανε, ε;\n18.10.2019 | 03:42\nθέλετε ευθέως να μετρήσουμε πόσες επιχειρήσεις έχουν φύγει/κλείσει εξαιτίας των εργατοπατέρων τις δεκαετίες '70-'80-'90;Από την Pirelli στο Ideal της Πανεπιστημίου;Και από τους κορμοράνους του Βοτανικού στον κινηματογράφο Απόλλων;Στον Κατράντζο, στο Μινιόν, στον Δραγώνα; Θέλετε πραγματικά να μετρήσουμε ποιοι κατέκαυσαν (κυριολεκτικά) την παραγωγή και το εμπόριο;\n18.10.2019 | 03:49\n@Γραφων Όσους η χούντα σκότωσε βασανίζοντας τους,έστειλε εξορία ή τους σκότωσαν τα παρακρατικά παρακλάδια που είχε τι ήταν ?Η χούντα ευθύνεται μόνο για όσους σκοτώθηκαν στο Πολυτεχνείο ,σοβαρά μιλάς;Για τα χρέη που άφησε,τον κόσμο που έδιωχνε στο εξωτερικό και τις μίζες που έπαιρνε απο άλλες χώρες?Μου αρεσει που λες και «φτάνει»…\n19.10.2019 | 07:20\nΝαι κάποιε φτάνει.Συγκρίνουμε μια παρεκτροπή της δημοκρατίας με οσα συνεβαιναν σε καιρους ομαλοτητας. Το κατανοείς αυτό ή κάνεις ότι δεν καταλαβαινεις;Συγκρίνουμε τους χουνταιους, που ακόμα τους καταριέται στο σύμπαν, με την ΕΟ 17Ν της οποίας τα μέλη προσπάθησε να αποφυλακίσει και να αδειοδοτήσει η προηγούμενη κυβέρνηση.Θες να μετρήσουμε πόσοι έχουν τραυματιστεί, σκοτωθεί, χάσει τις περιουσίες τους από ακροαριστερούς σε σχέση με το τι έγινε επί χούντας + ΧΑ;Ευχαρίστως.Αλλά δυστυχώς ΜΜΕ και πανεπιστήμια είναι ακροαριστερές παροικίες και ποτέ δεν θα κάνουν μια σαφή έρευνα.Εναπόκειται σε εμένα τον ερασιτέχνη να το λέω. Με όσα στοιχεία μπορώ να μαζέψω στον ελεύθερο χρόνο μου. Όχι για να αθώωσω τη χούντα μα για να δείξω πόσο ολέθρια έχει υπάρξει στη χώρα μας η ακροαριστερά.Εδώ ο Μαρατζίδης τόλμησε να μιλήσει για τον εμφύλιο με τρόπο που το ΚΚΕ διαφωνεί και ακόμα τον κυνηγάνε. Φτάνει.Φτάνει με όσους κατεβαίνουν σε καιρους δημοκρατιας σε πορείες με καδρόνια. Φτάνει με όσους οπότε συλλαμβάνονται λένε μαλακίες επιπέδου Shaggy (wasn't me) ή ακόμα βλακωδεστερα για ποινικοποίηση κοινωνικών σχέσεων. Φτάνει κάθε Δευτέρα στα Εξάρχεια να έχει καμενα αυτοκίνητα και ακόμα να μας φταίει το 1968. Τι δεν καταλαβαινεις;Εκτός εάν κάνεις ότι δεν καταλαβαίνεις διότι συμπαθείς το ακροαριστερο μπάχαλο όπως ένα αρκετά μεγάλο ποσοστό Ελλήνων.\nΣε γενικές γραμμές αποπειρώμαι να κρατώ την αστική ευγένεια μου εδώ μέσα άσχετα πόσο έντονα υποστηρίζω κάτι.Όμως πραγματικά το χάνω όταν αυτάρεσκα κάποιοι θυμούνται τι εγινε το 1969 αλλά όχι το 2019...Σε ποιους απαγορεύεται σήμερα να μιλήσουν ελεύθερα στα πανεπιστήμια, ποιοι δέρνουν τον Τέλλογλου, τον Οικονόμου και τόσους άλλους, ποιοι αρνούνται οιαδήποτε επιχειρηματικότητα στέλνοντας κόσμο μετανάστες, ποιοι χρέωσαν την Ελλάδα με ενα αχρείαστο τρίτο μνημόνιο, ποιοι καίνε την Αθήνα σε τακτά χρονικά διαστήματα εδώ και 40 χρόνια, ποιοι δολοφόνησαν τον 15χρονο Αφγανό στα Κάτω Πατησια.Αλλά ελάτε να πούμε για τον Αλκιβιάδη, τον Ξιφιλινο, τον Κολοκοτρώνη. Οτιδήποτε άλλο εκτός απο το τι γινεται σημερα.Φτάνει το παραμύθι.\n@ Κάποιος_19.10.2019 | 08:15Νομίζω ότι κάνεις ένα παράλογο άλμα στη λογική.Νομίζεις ότι υπερασπίζομαι ή σχετικοποιώ τα αποτελέσματα της δικτατορίας.Σε κάθε περίπτωση για τους νεκρούς και την κατοχή στην Κύπρο οπωσδήποτε έχει ευθύνες η χούντα της Αθήνας.Όμως η κύρια ευθύνη, διάολε, είναι των Τούρκων. Μην τρελαθούμε κι όλας...Όλοι οι έμμεσοι υποστηρικτές του μπαχάλου πάντα κάτι θα βρουν να πουν για να σχετικοποιησουν τον βάρβαρο ιμπεριαλιστικό χαρακτήρα του τουρκικού κράτους.Για την Σμύρνη έφταιγε ο ελληνικός μεγαλοϊδεατισμός και για την Κύπρο ο Ιωαννίδης.Για το ντου των Τούρκων στη Συρία ποιος φταιει; Ο κούρδικος εθνικισμός;Αυτό λέω. Φτάνει.Το Πολυτεχνείο ποιος το έκαψε το 1993; Ποιος έκαψε τη Marfin; Ποιος δολοφόνησε δύο νεαρούς ΧΑίτες; Ποιος έχει δολοφονήσει παμπολλους αστυνομικους; Ποιος καίει την Αθήνα κάθε 17Ν και 6 Δεκεμβρη;Η χουντα φταίει για ολα; Για παντα;\n19.10.2019 | 02:26\n@Γραφων «Συγκρίνουμε μια παρεκτροπή της δημοκρατίας με οσα συνεβαιναν σε καιρους ομαλοτητας»Συγκρίνουμε ανθρώπους που ειναι υπεύθυνοι για συγκεκριμένα γεγονότα.Οταν λες «μια παρεκτροπή» τι εννοείς;Πως έγινε απο μόνη της μωρε σαν να κόλλησε η δημοκρατία μας μια μικρή γριπούλα?Δεν κρύβονται οι πραξεις και η ιδεολογία καποιων απο πίσω ?Εσυ δεν καταλαβαίνεις το μέγεθος της ανοησίας που λες γιατι απλά μισείς τους ακροαριστερούς(που προσωπικά δεν τους συμπαθώ κιόλας).Μεσα στο τρικυμιώδες μυαλό σου όλοι οι αριστεροί ειναι ακροαριστεροί ?Ειναι όλοι το ίδιο ακριβώς πράγμα ?Και πας να συγκρίνεις με ποιους ?Τους υμνητές του Χιτλερ ?Ολα τα αλλά θέματα που ανοίγεις( περί κκκε κτλπ )δεν κολλάνε πουθενά στο προηγούμενο θέμα αλλά απλά πετάς μέσα στο θέμα ότι μισείς και σε εκνευρίζει ...Φυισκα και θεωρώ το ΚΚΕ ενα άθλιο κόμμα με φασιστικές πρακτικές αλλά αυτο που κολλάει με όσα λέγαμε στο προηγούμενο σχόλιο;Είδες πουθενά να υποστηρίζει κανεις πως πρέπει να υπάρχουν καμένα αυτοκίνητα στα Εξαρχεια και τύποι με καδρόνια;\n19.10.2019 | 02:33\n@Γραφων «Όμως πραγματικά το χάνω όταν αυτάρεσκα κάποιοι θυμούνται τι εγινε το 1969 αλλά όχι το 2019»Για εσένα απο ποτε αρχίζει να μετράει η ιστορία;Πες μας για να το καταλάβουμε και εμείς...Μιλάς για όσα συνέβησαν στα τόσα χρόνια ομαλότητας και μετά λες να σταματήσουμε να μιλάμε για το 1969...Διάβασε και λίγο τι γράφεις όμως...\n@Γραφων δεν μπορώ να κατανοήσω καθόλου τον τροπο που τσουβαλιάζεις τα πανταΣου ειπε κανεις πως φταίει η χούντα για την Martin και την Αθήνα που κάηκε;Οποίος διαφωνεί μαζί σου ειναι αυτόματα υπερ αυτών;\nΤο λέω σε απλά ελληνικά.Ως πότε τα σημερινά εγκλήματα των ανθρώπων που αυτοχαρακτηριζονται ως (ακρο)αριστεροί θα συγχωρούνται ή θα παραβλέπονται διότι πριν από μισό αιώνα έγινε πραξικόπημα στη χώρα μας;Πολύ γλυκά δεν εχεις απαντήσει σε κανένα ερώτημα.Ξεχνάς κάτω από ποιο άρθρο κουβεντιάζουμε. Συζητάμε κάτω από ένα άρθρο που ευθαρσώς λέει ότι η ακροαριστερά κάνει εξίσου κακό με την ακροδεξιά.Εγώ συμφωνώ και λέω ότι στην Ελλάδα τα τελευταία χρονια εχει κανει ακομα περισσοτερο. Εσύ επ αυτού έχεις άποψη ή θα ανατρέξεις στα Δεκεμβριανά, στο Γράμμο και στη γαλλική επανασταση;\n@ Κάποιος_ 19.10.2019 | 14:33 Καλημέρα.Πες εσυ απο ποτε θες να ξεκινάει η ιστορία και μπορουμε να ξεκινήσουμε απο τότε το μέτρημα.\nΓια αυτούς συζητάμε.Τέλος.\n20.10.2019 | 01:56\n@Γραφων Επειδή είσαι τόσο τυφλωμένος απο θυμό και δεν μπορείς να το καταλάβεις θα σου πω με 2 απλά λόγια τι πιστεύω:Εγκλήματα έχει κάνει και η δεξιά /Ακροδεξιά και η αριστερά /ακροαριστερά.Αυτο δεν σημαίνει πως φταίνε αυτομάτως όλοι οι δεξιοί ή όλοι οι αριστεροί για τα εγκλήματα αυτά.Θα πρέπει να καταδικάζονται και οι 2 πλευρές όταν έχουν κάνει κατι εγκληματικό και να μην βγάζουμε το νεκρόμετρο να μετρήσουμε ποιος σκότωσε τους περισσότερους ή ποιος ειναι ο χειρότερος.Ελπίζω να κατάλαβες.\n20.10.2019 | 06:06\nΣοβαρα μιλας;Εδώ και δέκα χρόνια καίνε, βανδαλιζουν την πόλη μου, βαράνε όποιον και όποτε γουστάρουν, ενίοτε δολοφονούν και εγώ θα λέω στρογγυλές παπαριες ότι πριν από 50 χρόνια είχαν υποφέρει...Κακό πράγμα η χούντα.Κακο πράγμα σε καιρό δημοκρατιας να ανακαλύπτεις φασισμούς και γι'αυτό να καις, να σπας, να βαράς και ενίοτε να σκοτώνεις.Φτάνει πια!\nΘα πρέπει να καταδικάζονται και οι 2 πλευρές όταν έχουν κάνει κατι εγκληματικό και να μην βγάζουμε το νεκρόμετρο να μετρήσουμε ποιος σκότωσε τους περισσότερους ή ποιος ειναι ο χειρότερος. Ελπίζω να κατάλαβες. Πηγή: www.lifo.grΕλπίζω να κατάλαβες ότι μόλις συμφώνησες με τον Nick και μόλις κατήγγειλες τον εαυτό σου που βγάζει νεκρόμετρα!και όλο αυτό μετά από 2μιση μέρες!!!why???\n@Γράφων Η δικαιοσύνη απέναντι σε όλους είναι "στρόγγυλες παπαριές"?Όταν λες όλοι εννοείς πως όσοι θεωρούν τους εαυτούς τους αριστερούς σκοτώνουν και καίνε τον τόπο?Προφανώς και δεν μπορεί να κάνει κανείς σοβαρή κουβέντα μαζί σου γιατί δεν έχεις αυτήν την ικανότητα...Καληνύχτα...\nΤρελαίνομαι.Πόσες φορές σε έχουν κυνηγήσει με μολότοφ στο χέρι; Πόσες φορές σου έχουν κλείσει τον δρόμο γιατί έτσι; Πόσες φορές σου έχουν γράψει τον τοίχο με συνθήματα παπαριάς καμαρωτής και ουγκανισμού;Πόσες φορές έχει περπατήσει μέσα σε αποκαΐδια;Πόσες φορές έχει δει την πόλη σου βανδαλισμένη;Πάλι για τη χούντα θα πούμε; Τα είπαμε. Από το 1974 μέχρι σήμερα αυτά λέμε. Ξανά και ξανά.Να πούμε λίγο και για τα άλλα πριν θρηνήσουμε και άλλα θύματα;\n21.10.2019 | 04:02\n@Γραφων Σου είπα 100 φορές πως όσοι καίνε και καταστρέφουν και κάνουν όσα έγραψες φυσικά θα πρέπει να τιμωρηθούν.Ξανά πες το άλλη μια φορά ,να σου ξανα απαντήσω και εγώ άλλη μια φορά ακριβώς το ίδιο να πάμε όλοι παρέα στον ψυχίατρο...\nΟ ορισμός του "ναιμεναλλά"...Ας απαντήσω κινηματογραφικά...Die fetten Jahre sind vorbei.\n@Γραφων έγινε φιλε μου κέρδισες ...Καλή συνέχεια .


TP-Link Neffos C5 Plus: Τιμή, χαρακτηριστικά και πού να αγοράσετε\n21 Jan 2020 10:48:19\nΤιμή και χαρακτηριστικά για TP-LINK Neffos C5 Plus\nΗ εύρεση της καλύτερης τιμής για το TP-Link Neffos C5 Plus δεν είναι εύκολη δουλειά. Εδώ θα βρεις πού να αγοράσεις το TP-Link Neffos C5 Plus στην καλύτερη τιμή. Ψάχνουμε συνεχώς τις τιμές σε περισσότερα από 100 καταστήματα για να μπορείς να βρεις το αξιόπιστο κατάστημα με την καλύτερη τιμή.\n201 ppi • Μεσαία πυκνότητα\nΤι είναι το SAR του TP-LINK Neffos C5 Plus;\nΘέλεις να πεις την άποψή σου για το TP-LINK Neffos C5 Plus;\nTP-LINK Neffos C5 Plus1GB · 8GB


Πως θα δεις αν σε θέλει - The Player's Blog\n27 Μαΐου 2011 ~ Shark\nΑνέφερα σε προηγούμενο ποστ πως μπορείς να δεις αν μια δεν σε θέλει. Ωστόσο, πως μπορείς να δεις αν σε θέλει;\nΜε τον καιρό και τις συναναστροφές σου, θα μπορείς να καταλαβαίνεις και το παραμικρό στην γλώσσα του σώματος της. Ορίστε όμως μερικά βασικά:\nΒασικά αν γελάει με τα αστεία σου, ακόμη και με όποια εσύ θεωρείς μαλακίες, τότε είσαι ΟΚ.\nΑν σε κοιτά επίμονα ή έρχεται προς το μέρος σου, πάλι είσαι ΟΚ. Αν πεις κάτι και διακόψει την κουβέντα της, τότε (τυχερέ 😉 ), είσαι πάλι μα πάλι ΟΚ.\nΑν παίζει τα μαλλιά της ενώ σε μιλά, πάλι είσαι\nΑλλά επειδή το καλό είναι να τα δεις, ορίστε τα σημάδια στα παρακάτω video:\nΩστόσο πρόσεξε. Το ότι είδες 2-3 σημάδια, δεν σημαίνει ότι θα την πηδήξεις κιόλας. Μπορεί να ξενερώσει πολύ εύκολα, αν δεν συνεχίσεις το ίδιο καλά.\nΌπως επίσης μην βασίζεσαι μόνο στα σημάδια.\nΜην υπεραναλύεις ότι κάνει, πχ «ωχ, τώρα έπαιξε τα μαλλιά της ή κάτι την ενοχλούσε«, αλλά και μην περιμένεις πως και πως γι’αυτά, πχ «ακόμα ρε γαμώτο δεν έπαιξε τα μαλλιά της, ας πω καμιά χαζομάρα μέχρι να το δω και να συνεχίσω«.\nPosted in A Player's LifeVideos\n‹ PreviousΔιαφορά ανάμεσα σε γυναίκες και άντρες\nNext ›Ο φόβος προς τις όμορφες


Μυθιστορικα - Τεχνες (BKS.0088307)\nΑρχική > Βιβλία > Τέχνες > ΜΥΘΙΣΤΟΡΙΚΑ\nΛΕΒΙΔΗΣ ΑΛΕΚΟΣ στην κατηγορία ΤΕΧΝΕΣ\nΣυγγραφέας: ΛΕΒΙΔΗΣ ΑΛΕΚΟΣ\nΤα «Μυθιστορικά» του Αλέκου Λεβίδη είναι μια σειρά εικοσιτεσσάρων έργων που ζωγραφίστηκαν στη διάρκεια τεσσάρων δεκαετιών (1980-2019) και φέρουν έντονα το αυτοβιογραφικό στοιχείο. Το προσωπικό βίωμα πλέκεται με κοινωνικά και πολιτικά γεγονότα που διαμόρφωσαν τη ζωή του ζωγράφου, ενώ το «μέσα» συνδέεται με το «έξω», το «μικρό» με το «μεγάλο» και ο μύθος με την «πραγματικότητα». Μέσα από τις εικόνες, ο Λεβίδης διαχειρίζεται τη σχέση του με την ιστορία χωρίς νοσταλγία με τρόπο υπαινικτικό, συχνά αλληγορικό και, πάνω από όλα, συνειρμικό. Δεν προβαίνει σε δηλώσεις ιστορικού ή πολιτικού περιεχομένου. Αντλεί από το παρόν και το παρελθόν για να δημιουργήσει προσωπικές μυθιστορίες δυνάμει ανοιχτές σε εξίσου προσωπικές αναγνώσεις του θεατή.\nΤα έργα παρουσιάζονται στην ομότιτλη έκθεση που θα εγκαινιαστεί την Τετάρτη 15 Ιανουαρίου 2020 στις 20.00 στην Πινακοθήκη Γκίκα του Μουσείου Μπενάκη (Κριεζώτου 3, Αθήνα). Ο κατάλογος με τα έργα της έκθεσης κυκλοφορεί από τις Εκδόσεις Aγρα.\nΜΥΘΙΣΤΟΡΙΚΑ BKS.0088307 BKS.0088307 ΛΕΒΙΔΗΣ ΑΛΕΚΟΣ ΛΕΒΙΔΗΣ ΑΛΕΚΟΣ ΤΕΧΝΕΣ Κατηγορία: ΤΕΧΝΕΣ •ΛΕΒΙΔΗΣ ΑΛΕΚΟΣ στην κατηγορία ΤΕΧΝΕΣ ISBN: 978-960-505-428-1 Συγγραφέας: ΛΕΒΙΔΗΣ ΑΛΕΚΟΣ Εκδοτικός οίκος: ΑΓΡΑ Σελίδες: 64 Ημερομηνία Έκδοσης: Ιανουάριος 2020 Τα «Μυθιστορικά» του Αλέκου Λεβίδη είναι μια σειρά εικοσιτεσσάρων έργων που ζωγραφίστηκαν στη διάρκεια τεσσάρων δεκαετιών (1980-2019) και φέρουν έντονα το αυτοβιογραφικό στοιχείο. Το προσωπικό βίωμα πλέκεται με κοινωνικά και πολιτικά γεγονότα που διαμόρφωσαν τη ζωή του ζωγράφου, ενώ το «μέσα» συνδέεται με το «έξω», το «μικρό» με το «μεγάλο» και ο μύθος με την «πραγματικότητα». Μέσα από τις εικόνες, ο Λεβίδης διαχειρίζεται τη σχέση του με την ιστορία χωρίς νοσταλγία με τρόπο υπαινικτικό, συχνά αλληγορικό και, πάνω από όλα, συνειρμικό. Δεν προβαίνει σε δηλώσεις ιστορικού ή πολιτικού περιεχομένου. Αντλεί από το παρόν και το παρελθόν για να δημιουργήσει προσωπικές μυθιστορίες δυνάμει ανοιχτές σε εξίσου προσωπικές αναγνώσεις του θεατή. Τα έργα παρουσιάζονται στην ομότιτλη έκθεση που θα εγκαινιαστεί την Τετάρτη 15 Ιανουαρίου 2020 στις 20.00 στην Πινακοθήκη Γκίκα του Μουσείου Μπενάκη (Κριεζώτου 3, Αθήνα). Ο κατάλογος με τα έργα της έκθεσης κυκλοφορεί από τις Εκδόσεις Aγρα. ΜΥΘΙΣΤΟΡΙΚΑ


Αλμυρή βασιλόπιτα Θράκης και άλλα παραδοσιακά εδέσματα του Έβρου - iCookGreek\nΙστορίεςFood StoriesΑλμυρή βασιλόπιτα Θράκης και άλλα παραδοσιακά εδέσματα του Έβρου\nΠαρασκευή, 28 Δεκεμβρίου 2018.\nΑΦΙΕΡΩΜΑΤΑ | Πώς φτιάχνεται η νόστιμη κρεατόπιτα - Ποια είναι τα άλλα εθιμικά φαγητά.\nΧοιρινό με λάχανο τουρσί και «σουούσι»\nΣε ό,τι αφορά τα εδέσματα, την Πρωτοχρονιά ετοιμάζεται και το ζυμωτό ψωμί «κεντημένο» περίτεχνα με σχέδια της αγροτικής παραγωγής, το οποίο ο νοικοκύρης κρατά στον αέρα καλώντας τους συνδαιτυμόνες του να κόψουν ένα κομμάτι με το χέρι, σύμβολο υγείας και τύχης. Παραδοσιακά φαγητά της Πρωτοχρονιάς το χοιρινό με λάχανο τουρσί και το «Σουούσι», που είναι χοιρινό κρέας ψημένο επί αρκετές ώρες σε ειδικά πήλινα σκεύη, σε μορφή μικρής στάμνας, με καπάκι που σφραγίζεται με ζυμάρι. Το συγκεκριμένο φαγητό εφ' όσον δεν αποσφραγιστεί διατηρείται έως και του Αγίου Αθανασίου.\n«Αλμυρή βασιλόπιτα» την Πρωτοχρονιά στον Έβρο\nΣε ό,τι αφορά τα εδέσματα, ιδιαίτερη θέση μεταξύ των πρωτοχρονιάτικων εθίμων έχει και το φαγητό το οποίο, στον Έβρο συνδέεται με τον προγραμματισμό της νέας χρονιάς. Χαρακτηριστική είναι η τυρόπιτα, η εβρίτικη «αλμυρή βασιλόπιτα», που μεταξύ των φύλλων της έκρυβε, εκτός από το γνωστό σε όλους νόμισμα, διάφορα ξυλαράκια το καθένα με τον δικό του συμβολισμό (η κρανιά για την υγεία, το σουσάμι για την πληθώρα των αγαθών και της παραγωγής κ.α.) ενώ μέσω των συμβόλων γίνονταν και οι αναθέσεις των εργασιών του νέου έτους, π.χ. αυτός που τύχαινε το άχυρο θα φρόντιζε το στάβλο κ.ο.κ.\nΑλμυρή βασιλόπιτα έφτιαχναν και με κρέας. Μια ωραία συνταγή κρεατόπιτας, που στην Ανατολική Θράκη συνηθιζόταν ως πρωτοχρονιάτικη πίτα έδωσε στο ICookGreek η φίλη μας, Μαριάννα Μ. Την είχε πάρει από μια κυρία που έμενε σε χωριό κοντά στην Αδριανούπολη. Την έφτιαχναν την Πρωτοχρονιά, όπως είχε διηγηθεί, και της έβαζαν κανονικά και φλουρί μέσα είτε κατά την προετοιμασία είτε κατά την κοπή. Η πίτα κοβόταν και σερβιριζόταν σε πιάτα, το φλουρί (αν δεν είχε μπει στην προετοιμασία) έμπαινε σε ένα ψημένο κομμάτι, τα πιάτα μπερδεύονταν μεταξύ τους απ' την οικοδέσποινα και κάθε παρευρισκόμενος διάλεγε το δικό του ελπίζοντας να είναι ο τυχερός. Τη συνταγή τη δοκιμάσαμε και είναι νοστιμότατη...\n1 πακέτο φύλλο χωριάτικο (χονδρό φύλλο)\n6 μέτρια πράσα\n1/4 κουταλάκι του γλυκού κύμινο τριμμένο\n1/4 κουταλάκι του γλυκού μπαχάρι τριμμένο\nΚαθαρίζουμε τα πράσα και τα κόβουμε σε χοντρές φέτες. Τα ζεματάμε σε αλατισμένο νερό για 5' και τα στραγγίζουμε καλά. Ζεσταίνουμε 2 κουταλιές της σούπας από το ελαιόλαδο και ροδίζουμε τον κιμά να ψηθεί καλά. Προσθέτουμε το κρεμμύδι και το αφήνουμε να μαραθεί. Τέλος, προσθέτουμε τα ζεματισμένα πράσα. Αλατοπιπερώνουμε και αφήνουμε τη γέμιση να πιει όλα τα υγρά της. Πασπαλίζουμε με τα μπαχαρικά και προσθέτουμε το καρύδι. Την αφήνουμε στην άκρη να κρυώσει καλά.\nΣε μεγάλο ρηχό λαδωμένο ταψί για πίτα, στρώνουμε ακτινωτά 2 φύλλα λαδωμένα. Κάνουμε λεπτή στρώση με το 1/3 της γέμισης, σκορπίζοντάς τη σε κομματάκια, σε όλη την επιφάνεια του φύλλου. Από πάνω απλώνουμε ένα λαδωμένο φύλλο, ξαναβάζουμε γέμιση και ξαναστρώνουμε λαδωμένο φύλλο. Στο τέλος καλύπτουμε με δύο λαδωμένα φύλλα, γυρίζουμε τις άκρες προς τα μέσα, χαράζουμε σε κομμάτια, πασπαλίζουμε με σουσάμι και μαυροκούκι και ραντίζουμε ελαιόλαδο και νερό για πιο τραγανό αποτέλεσμα. Ψήνουμε στους 180° C για περίπου 45', ή μέχρι να ροδίσει καλά.\nΗ «Μπάμπω» (γριά) των Θεοφανίων\n«Σήμερα τα Φώτα κι Φωτισμός, κι χαρές μεγάλες κι αγιασμός...». Εξέχουσα θέση, στο εβρίτικο εορτολόγιο κατέχει ο εορτασμός των Φώτων, την πρώτη μέρα μετά τη λήξη του Δωδεκαήμερου και ενώ έχουν αποχωρήσει από την επιφάνεια της γης τα «καρκαντζέλια» (καλικάντζαροι), τα γνωστά σκανταλιάρικα δαιμόνια της λαϊκής μας παράδοσης. Το παραδοσιακό φαγητό της ημέρας, στα περισσότερα χωριά του Έβρου είναι η «Μπάμπω» (γριά), δηλαδή το παχύ έντερο του χοίρου γεμισμένο με ψιλοκομμένο κρέας, πράσο, ρύζι και μυρωδικά.\nTags: έθιμα και παραδόσεις, χριστουγεννιάτικο τραπέζι\nΣφολιατάκια με τυριά και μπέικον\nΣουπιές με κους κους\nΓίγαντες με σάλτσα τόνου και μουστάρδας


The Hotel 48, Μποντρούμ | Hotels.com\nΞενοδοχείο στο κέντρο της πόλης, βήματα μόλις από: Παραλία Μποντρούμ\nKumbahçe Mah. Atatürk Cad.No:78, Μποντρούμ, 48460, Μούγκλα, Τουρκία\n6,6.Καλό.36 επαληθευμένα σχόλια πελατών Hotels.comΌλα τα σχόλιά μας προέρχονται από πραγματικούς πελάτες που έχουν μείνει στο κατάλυμα.\nThe Hotel is very nice and the staff were perfect, the only comment i have is the…\nFantaatic location, good size room. Just a minute walk to beach and the bazaar. Couldnt…\nFamily Τετράκλινο Δωμάτιο, 2 Διπλά Κρεβάτια, Θέα στην Πόλη\nΠαραλία Bitez - 7,6 χλμ.\nΠαραλία Camel - 12,9 χλμ.\nΠαραλία Yalikavak - 19,7 χλμ.\nΠαραλία Magi - 20,6 χλμ.\nΝταλαμάν (DLM-Διεθνές Aεροδρόμιο του Νταλαμάν) - 171 λεπτά με αμάξι\nΧώρος στάθμευσης εκτός του καταλύματος σε απόσταση περίπου 10 μέτρων (10 EUR ανά ημέρα)\nΔιατίθεται χώρος στάθμευσης σε κοντινή απόσταση με χρέωση 10 EUR ανά ημέρα (σε απόσταση 10 μέτρων)\nΠροσφέρει το The Hotel 48 δωρεάν ακύρωση και πλήρη επιστροφή χρημάτων;\nΝαι, το κατάλυμα (The Hotel 48) έχει διαθέσιμα δωμάτια με πλήρη επιστροφή χρημάτων για κράτηση στη σελίδα μας. Αν έχετε κάνει κράτηση για δωμάτιο με πλήρως επιστρέψιμη τιμή, μπορείτε να το ακυρώσετε έως και λίγες ημέρες πριν το check in ανάλογα με την πολιτική ακύρωσης του καταλύματος. Απλώς βεβαιωθείτε ότι έχετε διαβάσει την πολιτική ακύρωσης αυτού του καταλύματος, για να ενημερωθείτε για τους ακριβείς όρους και τις προϋποθέσεις.\nΠοια μέτρα καθαρισμού και υγιεινής ισχύουν αυτήν την περίοδο στο The Hotel 48;\nΠροσφέρεται στάθμευση στον χώρο του καταλύματος (The Hotel 48);\nΕπιτρέπονται κατοικίδια σε αυτό το κατάλυμα (The Hotel 48);\nΠοιες ώρες πραγματοποιείται το check-in και το check-out σε αυτό το κατάλυμα (The Hotel 48);\nΥπάρχουν εστιατόρια σε αυτό το κατάλυμα (The Hotel 48) ή στη γύρω περιοχή;\nΝαι. Μερικά κοντινά εστιατόρια είναι τα εξής: Golden Plate (4 λεπτά με τα πόδια), Ox Wine & Burger Bar (4 λεπτά με τα πόδια) και Dukkan (4 λεπτά με τα πόδια).\nΠροσφέρει υπηρεσία μεταφοράς με λεωφορειάκι από και προς το αεροδρόμιο αυτό το κατάλυμα (The Hotel 48);\nΠοιες δραστηριότητες είναι διαθέσιμες στο The Hotel 48 και στη γύρω περιοχή;\nΜερικά προτεινόμενα σημεία που μπορείτε να επισκεφτείτε είναι τα εξής: Δρόμος με Μπαρ του Μποντρούμ (3 λεπτά με τα πόδια) και Παραλία Μποντρούμ (3 λεπτά με τα πόδια). Επίσης, καλές επιλογές είναι τα εξής: Μαρίνα Μπόντρουμ (12 λεπτά με τα πόδια) και Κάστρο Μποντρούμ (1,3 χλμ.).\nυπεροχη τοποθεσια.....εξυπηρετικο προσωπικο\nΕΛΕΝΗ, Οικογενειακό ταξίδι 1 διανυκτέρευσης, Φεβ 23, 2019\nGood | Poor management\nWe were given room at 5pm and asked to vacate at 12:30 PM. This is pathetic.\nApurve, Ταξίδι με φίλους 1 διανυκτέρευσης, Αυγ 14, 2019\nRezalet otel ve görevliler\nOn ne parle que turc.\nL'hôtel est bien situé, c'est son seul avantage...le personnel ne parle que turc donc si vous avez besoin de quelques renseignements. Aucune aide. J'ai tenté avec Google translate de savoir où prendre un minibus. Ils ne savent pas mais ne propose pas de faire de recherche non plus. Décevant\nMICHEL, Ταξίδι 3 διανυκτερεύσεων, Σεπ 2, 2021\nHotel ist im ersten eindurck echt gut aber das zimmer was wir bekommen habe war wirklich renovierungs bedürftig.Haben anfahrt mit unser eigenem pkw gemacht und haben 90m weit weg geparkt für 50TL. Mann könnte mit famiele übernachten .\nPansiyonda bile dolapta bir şişe su olur\nyasin, Ταξίδι με φίλους 2 διανυκτερεύσεων, Αυγ 19, 2020\nOtel konumu cok iyi tam merkezde mini bar olmasi iyi oldu, genel anlamda fiyatina gore iyiydi. Amac sadece uyuyup bodrumu gezmekse ideal bir otel. Sorun yasamadik. Sicak su ve klimada problem yoktu\nBeril, Ταξίδι με φίλους 3 διανυκτερεύσεων, Ιουλ 30, 2020\nDie Zimmer haben keine Fenster. Keine frische Luft in der gesamten Zeit bekommen. Zimmer waren ganz in Ordnung. Habe es mir viel besser vorgestellt.\nΡομαντικό ταξίδι 8 διανυκτερεύσεων, Ιουλ 20, 2020\nTemizlik Konusunda Berbat!\nOdaların temizliği çok kötü durumda idi. Banyo ve tuvaleti kullanmadık bile.\nMURAT, Ταξίδι 1 διανυκτέρευσης, Φεβ 28, 2020\nKonum açısından mükemmel, resepsiyon kabul edilebilir. Odalardaki klima içler acısı, şubat ayında gitmiştik bütün gece donduk.. Kahvaltı kabul edilebilir nitelikte.\nHalil Sadettin, Οικογενειακό ταξίδι 1 διανυκτέρευσης, Φεβ 21, 2020


Ρωσία: Τραυματίας ο ένοπλος που σκότωσε 8 άτομα (Pic-Vid)\nΑρχική » Ειδήσεις » Ρωσία: Τραυματίας ο ένοπλος που σκότωσε 8 άτομα (Pic-Vid)\nΔείτε την στιγμή που σπέρνει τον θάνατο – Στιγμιότυπο από τον πυροβολισμό του από τους αστυνομικούς – Αρχικά ο δράστης είχε θεωρηθεί νεκρός, ωστόσο διαπιστώθηκε ότι είναι πολύ σοβαρά τραυματισμένος και νοσηλεύεται – Ήταν φοιτητής του πανεπιστημίου – Είχε αφήσει σημείωμα με το οποίο προανήγγειλε την επίθεση – Οι φοιτητές πηδούσαν από τα μπαλκόνια για να σωθούν\nΗ επίθεση πραγματοποιήθηκε στο Περμ, μία πόλη στην Σιβηρία, περίπου 1.300 χιλιόμετρα ανατολικά της Μόσχας. Ένας 18χρονος πάνοπλος εισέβαλε στον χώρο του Πανεπιστημίου και άρχισε να πυροβολεί αδιακρίτως.\nΑπό την επίθεση έχασαν την ζωή του όπως μετέδωσαν οι τοπικές αρχές συνολικά οχτώ άνθρωποι ενώ ο δράστης πυροβολήθηκε από αστυνομικούς που βρέθηκαν στο σημείο και βαριά τραυματισμένος έχει μεταφερθεί στο νοσοκομείο.\nΔείτε τα συγκλονιστικά στιγμιότυπα\n#BREAKING Video showing when the shooter opened fire at perm university campus.itter.com/hashtag/Russia?src=hash&ref_src=twsrc%5Etfw”>#Russia #Internationalleaks #Usa #Ukraine #UK #India #China #Japan #Saudiarabia #Iran #Afganistan #UN #Germany #France #UAE pic.twitter.com/e38kHt4MNe\n«Μισώ τον εαυτό μου, αλλά θέλω να βλάψω όλους όσους μπαίνουν στο δρόμο μου. Το κουδούνισμα έγινε ακόμα πιο δυνατό, σαν μια μέγγενη να σφίγγει το κεφάλι μου. Η αίσθηση ότι όλα γύρω είναι απλά ένα όνειρο δεν φεύγει. Δεν βλέπω λόγο να γράψω κάτι άλλο.\nΣτο τέλος, μπορώ να πω ότι δεν είμαι ο πρώτος και πολύ μακριά από τον τελευταίο. Δεν θα σωθείτε από την απαγόρευση των όπλων, θα σκοτωθείτε από αυτοκίνητα, βόμβες, μαχαίρια, όλα όσα έρχονται στο χέρι. Άνθρωποι σαν εμένα θα καταστρέψουν τα πάντα γύρω σας», φέρεται να γράφει στο σημείωμά του σύμφωνα με τοπικά μέσα.\nπροηγούμενοO Lauterbach επικρίνει τους κανονισμούς Covid της Αυστρίας\nεπόμενοΕυρωπαϊκή Μπλε Κάρτα για αλλοδαπούς εργαζόμενους (Vid)


Scams-Hoaxes Archives - Page 2 of 3 - CyberSecurity\nCyberSecurity on the front line\nOther Hacking news\nOther Malware news\nScams – Hoaxes\nSextortion scam: Απάτη σεξουαλικού εκβιασμού\nΝέο exploit απειλεί περισσότερους από 9500 Cisco Routers\nΤεράστια διαρροή δεδομένων – Collection #1\nΤο FBI ενημερώνει “Επανεκκινήστε τoν Router σας”\nWanaKiwi: Βρέθηκε λύση για το WannaCry ransomware\nWordPress: Άμεση ενημέρωση ασφαλείας στην έκδοση 4.7.3\nΕνημέρωση ασφαλείας για τον Adobe Flash Player\nΙστότοποι Drupal: κίνδυνος λόγω προβληματικού μηχανισμού ενημερώσεων\nFlash Player: η Adobe κλείνει κενά ασφαλείας εν μέσω αυξημένων ανησυχιών\nΣοβαρή ευπάθεια στα Juniper NetScreen firewall\nHome / Scams-Hoaxes (page 2)\nΑπόπειρα phishing μέσω ψεύτικων email της Paypal\nΕάν λάβετε το παρακάτω μήνυμα ηλεκτρονικού ταχυδρομείου με θέμα: “Your Account Has Been Limited PayPal ID PP-658-119-34”, στο οποίο αναφέρεται ότι πρέπει να επιβεβαιώσετε τα στοιχεία του λογαριασμού σας ούτως ώστε να τον επαναφέρετε, τότε πρέπει να γνωρίζετε ότι είναι απάτη τύπου phishing ή αλλιώς απόπειρα ηλεκτρονικού ψαρέματος! Το ψεύτικο μήνυμα …\nΠροσοχή στα βίντεο με πορνογραφικό περιεχόμενο στο Facebook\nΝέος ιός έκανε την εμφάνισή του στο Facebook, με τη Διεύθυνση Ηλεκτρονικού Εγκλήματος να κρούει τον κώδωνα του κινδύνου στους χρήστες του δημοφιλούς μέσου κοινωνικής δικτύωσης. Αυτό που πρέπει να προσέξουν οι χρήστες είναι πως ο νέος ιός που εμφανίστηκε στα social media έχει να κάνει με πορνογραφικό υλικό που …\nΕφαρμογές που υπόσχονταν cheats στο Minecraft αφαιρέθηκαν από το Google Play\nΕκατοντάδες χιλιάδες χρήστες του Διαδικτύου ξεγελάστηκαν και «κατέβασαν» μέσω του Google Play εφαρμογές που υπόσχονταν «cheats» (συμβουλές και κόλπα) για το δημοφιλέστατο παιχνίδι Minecraft, και στη συνεχεία εν αγνοία τους γράφτηκαν συνδρομητές σε υπηρεσίες SMS μηνυμάτων υψηλής χρέωσης. «Τους τελευταίους 9 μήνες», αναφέρει στο Softpedia ο Lukas Stefanko της ESET, «εντοπίστηκαν τουλάχιστον …\nΑναπάντητες κλήσεις από … Κονγκό!\nΜετά τις αναπάντητες κλήσεις από Βουλγαρία, φαίνεται ότι ένα νέο κύμα οχλήσεων ξεκινά από την αφρικανική ήπειρο και συγκεκριμένα από το Κονγκό. Όλο και περισσότεροι Έλληνες δέχονται στο κινητό τους τηλέφωνο αναπάντητες κλήσεις από αριθμούς που γεωγραφικά εντοπίζονται στην ευρύτερη περιοχή του Κονγκό – και για τις οποίες υπάρχουν σοβαρές …\n“Ξεκλείδωμα” iPhone: προσοχή στις απατηλές ιστοσελίδες\nΕίναι γεγονός ότι αρκετοί κάτοχοι iPhone – αγορασμένων από χώρες του εξωτερικού – επιδιώκουν να «ξεκλειδώσουν» τις συσκευές τους, ώστε να μπορέσουν να εγκαταστήσουν σε αυτές διαφόρων ειδών εφαρμογές ή να μπορέσουν να χρησιμοποιήσουν επιπλέον υπηρεσίες. Υπάρχουν, λοιπόν, εκατοντάδες (ίσως και χιλιάδες) ιστοσελίδες που υπόσχονται «ξεκλείδωμα» της συσκευής και δυστυχώς, …\nΟι hackers ξαναχτυπούν μεταμφιεσμένοι σε “WhatsApp”\nΝέος γύρος αποστολής παραπλανητικών – ανεπιθύμητων – μηνυμάτων βρίσκεται σε εξέλιξη, με πρόσχημα φωνητικά μηνύματα που υπάρχουν στον «τηλεφωνητή» (;) της εφαρμογής WhatsApp, που πολλοί Έλληνες έχουν εγκαταστήσει στις φορητές τους συσκευές. Πίσω από τα παραπλανητικά αυτά μηνύματα βρίσκονται κυβερνοεγκληματίες οι οποίοι επιδιώκουν την εγκατάσταση κακόβουλου λογισμικού σε smartphones, tablets …\nΑγοραστής από την Αγγλία μέσω… Νιγηρίας!\n«Τηλεόραση 42 ιντσών, ελαφρώς μεταχειρισμένη, πωλείται λόγω ανάγκης. Τιμή 180 ευρώ. Πληροφορίες στο τηλ. 210… και στο email [email protected]». Η αγγελία του Έλληνα αγοραστή, που βρίσκεται σε ανάγκη, δημοσιεύεται σε γνωστό site αγοραπωλησιών. Και έτσι ο φίλος μας, ας τον πούμε «Γιάννη», αρχίζει να δέχεται email από υποψήφιους αγοραστές, που …\nΑποκλειστικό – Παραπλανητικά διαφημιστικά μηνύματα στο Quizdom\nΧιλιάδες Έλληνες χρήστες έχουν κατεβάσει την εφαρμογή στις φορητές τους συσκευές και παίζουν φανατικά Quizdom, οπουδήποτε κι αν βρεθούν, όλες τις ώρες του 24ώρου. Αν είστε ένας εκ των παικτών, με το παρόν άρθρο θα θέλαμε να επιστήσουμε την προσοχή σας ώστε να αποφευχθούν δυσάρεστα αποτελέσματα που μπορεί να προκύψουν …\nΔυστυχώς, δε χαρίζουν PS4 στο Facebook (απάτη)…\nΣυχνά – πυκνά βλέπουμε τους φίλους μας να έχουν κοινοποιήσει στο προφίλ τους στο Facebook φωτογραφίες με δεκάδες κουτιά προϊόντων (κινητά τηλέφωνα, tablets, παιχνιδομηχανές κ.λπ.) όπου η σελίδα που έχει “ανεβάσει” τη φωτογραφία υπόσχεται να μοιράζει στους “θαυμαστές” της τα προϊόντα αυτά ως δώρα! Εσείς θα θέλατε ένα PS4; Χαρακτηριστική …\nSMS υψηλής χρέωσης από την Πολωνία\nΑπό την Πολωνία έρχεται η νέα προσπάθεια εξαπάτησης των χρηστών του Διαδικτύου να εγγραφούν σε συνδρομητικές υπηρεσίες υψηλής χρέωσης sms (πενταψήφια αριθμοί). Η φωτογραφία που ακολουθεί προέρχεται από την ιστοσελίδα facebookhack[dot]pl. Ούτε λίγο ούτε πολύ, η ιστοσελίδα αναφέρει ότι ένας χρήστης μπορεί να hackάρει το προφίλ ενός άλλου χρήστη στο Facebook, αρκεί να …\n405 CyberSecurity Articles\nΠως να καθαρίσετε μια μολυσμένη WordPress ιστοσελίδα (infographic)\nΚρίσιμη ευπάθεια στο Evernote Web Clipper Extension του Chrome\nΕυπάθεια στον UC Browser (για υπολογιστές και android κινητά)\nΟι 3 χρυσοί κανόνες που πρέπει να ακολουθούνται από κάθε CISO\nANDROID APPLE APPLICATION BANKS BITCOIN CHROME CREDENTIALS CYBER ALERTS CYBER ATTACKS DDOS EMAIL ESET EUROPOL EVENTS EXPLOIT KIT FACEBOOK FBI GOOGLE HACKED HTTPS IOS IPHONE IT ADMINISTRATOR KASPERSKY LINUX MALWARE Microsoft MOBILE MOBILE PHONES PASSWORDS PAYPAL PHISHING PRIVACY RANSOMWARE SCAM SMARTPHONE SMS SPAM TIPS TROJAN USA WHATSAPP WINDOWS WORDPRESS ΑΣΤΥΝΟΜΙΑ


10.000 Χιλιόμετρα Η απόσταση μεταξύ μας (10.000 Km) - Review / Κριτική | Movies Ltd\n10.000 Χιλιόμετρα Η απόσταση μεταξύ μας (10.000 Km) - Review / Κριτική\n10.000 Χιλιόμετρα Η απόσταση μεταξύ μας\nτου Carlos Marques-Marcet. Με τους Natalia Tena, David Verdaguer\nΣτην ευχή του Θεού!\nΣόρι αλλά συναισθηματικά χάνομαι από την ταινία την ώρα της άφιξης του καταδικαστικού μέιλ στο καντράν του υπολογιστή. Αγαπάς Κυρία μου? Το διαγράφεις στέλνοντας το στο recycle bin και το λησμονείς. Εγώ έτσι την αντιλαμβάνομαι την αγάπη, την λατρεία, την συμβίωση, την αλληλεγγύη. Τι καριέρες, ευκαιρίες και σαχλαμάρες, όταν δίπλα σου νιώθεις πως έχεις τον άνθρωπο που θα σε συντροφεύει για το υπόλοιπο της ζωής σου? Εκτός και δεν το πιστεύεις όποτε ετοιμάζεις μια βαλίτσα πράγματα, τον χαιρετάς, τραβάς τον δρόμο σου και αφήνεις να εξελιχθεί το φιλμικό δράμα, που για μένα προσωπικά έχει μονομερές σε ότι αφορά στους χαρακτήρες, ενδιαφέρον πλέον.\nΈνα ακόμη ξημέρωμα θα βρει αγκαλιασμένους στο κρεβάτι του πάθους, την όμορφη Άλεξ και τον γοητευτικό Σέρχι, δυο τριαντάρηδες Βαρκελονέζους που μετά τους όρκους αιώνιας αγάπης που έχουν ανταλλάξει, οραματίζονται πια την στιγμή που ανάμεσα τους θα υπάρχει ο καρπός της αγάπης τους. Πριν αλέκτωρ λαλήσει τρεις στο PC της φιλόδοξης φωτογράφου θα αφιχθεί ηλεκτρονικό μήνυμα προερχόμενο από την άλλη άκρη του Ατλαντικού, που της προσφέρει μια ιδιαίτερα κερδοφόρα εργασία, αρκεί να μετακομίσει στην ξεμυαλίστρα Καλιφόρνια για διάστημα τουλάχιστον ενός χρόνου.\nΠαγωμάρα! Η αποκάλυψη της ελκυστικότατης πρότασης στο έτερον ήμισυ θα συνοδευτεί και από μια αρχική άρνηση από την ενδιαφερόμενη για το πόστο, η στάση του σώματος της και το βλέμμα της όμως γρήγορα θα προδώσουν την θέληση της για το ταξίδι, που εντέλει θα επικρατήσει της ζεστής συντροφικής αγκαλιάς. Με κάθε κάθε τρόπο οι δύο ερωτευμένοι, θα επιχειρήσουν πλέον να καλύψουν την τεράστια απόσταση που τους χωρίζει, skype, βιντεάκια, φωτογραφίες, messenger, καθώς όμως ο χρόνος θα κυλά, τα μάτια που θα ιδωθούν, σύντομα θα ξεχαστούν. Η επικοινωνία από ολοήμερη θα αραιώσει σε ολιγόλεπτη, κατοπινά θα φτάσει στο μέρα παρά μέρα, μέχρι που το διάστημα της μη επαφής θα αγγίξει τα επίπεδα του χωρισμού.\nΚαι σιγά που ένοιαζε αυτό την μορφονιά, που στα πέριξ του Λος Άντζελες έχει βρει τον φωτογραφικό παράδεισο της, την στιγμή που πίσω στην Καταλονία, ο ευαίσθητος ανήρ γκρεμίζει σπίτια, ζορισμένος από την απώλεια. Είναι το σημείο που το δραματικό στοιχείο της αξιόλογους θεματικού σπινθήρα, όχι όμως και ζωηρής έμπνευσης στην συνέχεια για την διατήρηση του ενδιαφέροντος ζωντανού, εκ του μακρόθεν ερωτικής δημιουργίας του Σπανιόλου Carlos Marques Marcet κτυπάει κόκκινο, όπως πάντα μονόδρομα, αφού ποτέ δεν κατάφερε να πείσει κανέναν, πως το Gone Girl, τράβηξε το παραμικρό ζόρι από τον χωρισμό. Αν κάπου θα μπορούσα να συμβαδίσω με τον Ισπανό, είναι στην προσπάθεια του να αντιπαραβάλλει τα 10.000 Χιλιόμετρα της διαφοράς, με τους δέκα ενδεχόμενους πόντους της κοινής συμβίωσης, εκεί που παλεύει να πείσει το κοινό του, πως είτε σιμά, είτε στην άλλη άκρη της γης, αν στην σχέση εισέλθει η ανία και η κούραση, το δέσιμο δεν έχει μέλλον. Και πάλι όμως τα μεγέθη είναι άνισα και πολύ δυσκόλως συγκρίσιμα.\nΓια πες: Αξιοπρεπείς οι ερμηνείες του ντουέτου που ορίζουν η πεταχτούλα με τα όμορφα ματάκια Natalia Tena και ο μελαγχολικός David Verdaguer, σε ρόλους όχι και τόσο απαιτητικούς πάντως, μάλλον επαναλαμβανόμενων μορφασμών με τάσεις προς την χειροτέρευση όσο ο χρόνος περνά και λίγο πολύ προβλέπουμε την εξέλιξη. Αντιθέτως ένα ρούμπο περισσότερο δικαιούται η σκηνοθεσία του Marcet, που προσεγγίζει το πιθανότατο να προκύψει ζήτημα (όπως προείπα αν ο έρωτας έχει λαβώσει σοβαρά μόνο τον ένα) με σεβασμό στις προσωπικότητες και τα θέλω του ζεύγους. Φυσικά μόνον εκείνος που αγαπά στ' αλήθεια τα μειώνει, έως τα εκμηδενίζει, αλλά έτσι κι αλλιώς μέχρι τέλους έχουμε κάνει ήδη τον συμβιβασμό με την μυθοπλασία, οπότε δεν χρειάζεται να γκρινιάξουμε παραπάνω για τις ανισότητες του σεναρίου...\nΣτις δικές μας αίθουσες? Στις 18 Δεκεμβρίου 2014 από την Mikrokosmos


Ἄκτιστον: Γέροντος Παϊσίου του Αγιορείτου. Λόγοι Β΄ Κεφάλαιο 5ον.1)«Οι άνθρωποι ξεχνούν αυτούς πού υποφέρουν » 2)«Κριτήριο αγάπης»\nΓέροντος Παϊσίου του Αγιορείτου. Λόγοι Β΄ Κεφάλαιο 5ον.1)«Οι άνθρωποι ξεχνούν αυτούς πού υποφέρουν » 2)«Κριτήριο αγάπης»


Τα άγχη της παραλίας! | 18-24 Magazine\n| 25 Ιουνίου, 2015 at 19:09\nΌταν είσαι από την φύση σου νευρωτικός τότε η εξόρμηση σε θάλασσες και ακτές μόνο χαλαρωτική εμπειρία δεν είναι.\nΠου να κρύψεις τα κλειδιά, τα γυαλιά και το κινητό για να μην μου τα αρπάξουν, ποια είναι η σωστή θέση της ξαπλώστρας σε σχέση με την ομπρέλα για να καβατζώσεις την καλύτερη σκιά και σε ποια παραλία είπαμε ότι πρέπει να πας όταν φυσάει μελτέμι. Μερικά από τα πράγματα που σου περνούν από το μυαλό κάθε φορά που ετοιμάζεσαι να βγεις στον πηγαιμό για την τέλεια παραλία!\nΑπό ειδικές ‘συσκευές’ που βάζεις μέσα τα λεφτά και τα κλειδιά του αυτοκινήτου σου ώστε να τα παίρνεις μαζί σου κάθε φορά που μπαίνεις στο νερό, μέχρι και σε φύλακες σκυλιά στη παραλία για να προστατεύουν τα πράγματά σου! Βλέπεις, το πρώτο πράγμα που σκέφτεσαι κάθε φορά που είναι να πας οικογενειακώς ή με φίλους σου στην παραλία, είναι που θα φυλάξεις τα πράγματα σας όταν αποφασίσετε να μπείτε όλοι μαζί στο νερό.\nΝαι, το ξέρω ότι δεν είναι φυσιολογικό. Ειδικά από την στιγμή που ποτέ μέχρι τώρα δεν έχεις χάσει τίποτα αξίας σε καμία από τις παραλίες στις οποίες έχεις βρεθεί. Σίγουρα δεν είσαι ο μόνος εκεί έξω που αντιμετωπίζει μια μέρα στην θάλασσα ως ένα σετ τριτοβάθμιων προβλημάτων που καλείται να επιλύσει με τον καλύτερο δυνατό τρόπο.\nΞεκινώντας από το πότε ακριβώς θα πας, ώστε να καταφέρεις να βρεις καλή ξαπλώστρα (ιδανικά με τραπεζάκι με θήκη για να ακουμπάω τον –συνήθως απαράδεκτο- καφέ). Κάτι που σημαίνει να είναι στρατηγικά τοποθετημένη κοντά στην άμμο, κοντά στο ντους, κοντά στο beach bar και μακριά από τυχόν γήπεδα βόλεϊ και χώροι που συχνάζουν οι τρισκατάρατοι ρακετίστας. Ενώ εννοείται ότι αναγκάζεσαι να πετάγεσαι συνέχεια πάνω και να κουνάς δέκα εκατοστά πιο πέρα κάθε καρέκλα και ξαπλώστρα της παρέας ώστε να είναι όλοι πάντοτε υπό σκιά.\nΜήπως ήρθε η ώρα να αράξεις και να χαλαρώσεις;! Κάτσε διάβασε κάτι και πάρε το μυαλό σου από όλα αυτά. Μην αγχώνεσαι συνέχεια μήπως βραχεί κάποια από τις οθόνες που κουβαλάς μαζί σου (κινητό, laptop, iPad). Ή, ακόμη χειρότερα, μήπως εισχωρήσει η πανούργα άμμος σε κάποια από τις οπές τους! Διάβασε ένα περιοδικό, ένα βιβλίο, είτε χειροπιαστό είτε μέσω της οθόνης που τόσο προστατευτικά την κουβαλάς -όμως- στην παραλία! Άκουσε λίγο μουσική, παίξε κάποιο θαλάσσιο παιχνίδι ή σπορ και που το ξέρεις ίσως να ξαφνιάσεις και τον εαυτό σου με το πόσο ωραία θα περάσεις τελικά στη παραλία!\nΞέχνα λοιπόν τα άγχη, διάλεξε ένα προορισμό και καλές διακοπές! Βρείτε εδώ οικονομικά πακέτα διακοπών:\nTags αεροπορικά και ακτοπλοϊκά πακέτα διακοπώνεκδρομέςΘΑΛΑΣΣΑκαλοκαιρινές διακοπέςοικονομικά πακέταπαραλίαφθηνές εκδρομές


Το ρεπορτάζ της ΕΡΤ για την αποχώρηση της Ουγγαρίας (VIDEO) - Eurovision News | Music | Fun\nYou are here: Home1 / ΝΕΑ2 / Eurovision3 / Eurovision 20204 / Το ρεπορτάζ της ΕΡΤ για την αποχώρηση της Ουγγαρίας (VIDEO)...\nΤο θέμα που προέκυψε με τα ρεπορτάζ για την αποχώρηση της Ουγγαρίας και τον πραγματικό λόγο που συνέβη αυτό, απασχόλησε και το κεντρικό δελτίο ειδήσεων της ΕΡΤ.\nΗ δημοσιογράφος της δημόσιας τηλεόρασης Ευγενία Μυρίδου παρουσίασε τόσο την άποψη των μεγάλων δημοσιογραφικών πρακτορείων, σύμφωνα με τα οποία η ουγγρική κυβέρνηση αποφάσισε να απέχει από την Eurovision 2020 λόγω του “γκέι” στοιχείου του διαγωνισμού, αλλά και την διάψευση τόσο του εκπροσώπου του πρωθυπουργού, αλλά και της ίδιας της δημόσιας τηλεόρασης της χώρας:\n30 Νοεμβρίου, 2019 at 9:35 μμ\nΠαιδιά έχουμε τίποτα νέα από Ελλάδα???\n2 Δεκεμβρίου, 2019 at 12:20 πμ\nΌχι φίλε μου ακόμη!\nΠορτογαλία: Η κατανομή των ημιτελικών του... Εσθονία: Ακούστε τα τραγούδια του Eesti Laul 20...


«Εξαιρετικά διηγήματα» | Don't Ever Read Me\n25 Μαΐου, 2012 25 Μαΐου, 2012 ~ Don't Ever Read Me\nPosted in Ελληνική Λογοτεχνία\tΑστείοΓιάννης ΠαλαβόςΗλίας ΜαγκλίνηςΠτώμα\n< Previous «We are all born mad. Some remain so.»*\nNext > Τα Καλωσόρισες και τα Αντίο\n2 σκέψεις σχετικά με το “«Εξαιρετικά διηγήματα»”\n25 Μαΐου, 2012 στο 5:59 μμ\n21 Σεπτεμβρίου, 2012 στο 9:05 μμ\nΤα διάβασα σιγά σιγά, ένα προς ένα. Μου θύμισε Σαμαράκη, την εποχή που διάβαζα το Ζητείται ελπίς.


Το ΕΚ ζητά λεπτομέρειες για τη συμφωνία ΕΕ-Τουρκίας και συμμόρφωση με το διεθνές δίκαιο | Daily-Stories.gr\nΟι ευρωβουλευτές ζήτησαν την Τετάρτη 9 Μαρτίου να τους δοθούν οι λεπτομέρειες της συμφωνίας που επετεύχθη από τους ηγέτες της ΕΕ με την Τουρκία σχετικά με τη διαχείριση των μεταναστευτικών και προσφυγικών ροών, υπογραμμίζοντας την ανάγκη να τηρηθούν όλοι οι διεθνείς κανόνες για το άσυλο.\nΣε μια συζήτηση στην ολομέλεια με το Συμβούλιο και την Επιτροπή, οι περισσότεροι επικεφαλής των πολιτικών ομάδων επέμειναν ότι οι ενταξιακές διαπραγματεύσεις με την Τουρκία και οι συνομιλίες για την ελευθέρωση των θεωρήσεων για τους Τούρκους υπηκόους που ταξιδεύουν στην ΕΕ δεν θα πρέπει να συνδεθούν με το προσφυγικό ζήτημα.\nΟι απειλές κατά της ελευθερίας του Τύπου στην Τουρκία και η πρόσφατη κατάληψη της εφημερίδας Zaman από τις τουρκικές αρχές, καθώς και η αντιμετώπιση της κουρδικής μειονότητας από την Τουρκία, συζητήθηκαν με την Ολλανδή υπουργό Jeanine Hennis-Plasschaert, που εκπροσώπησε την προεδρία του Συμβουλίου, και τον Αντιπρόεδρο της Επιτροπής Valdis Dombrovskis. Συζητήθηκαν ακόμη οι προετοιμασίες για την επόμενη σύνοδο κορυφής του Ευρωπαϊκού Συμβουλίου, στις 17-18 Μαρτίου.\nPrevious PostΔημήτρης Παπαδημούλης: «Η Ελλάδα, κινδυνεύει να μετατραπεί σε έναν τεράστιο καταυλισμό προσφύγων, με κλειστά τα βόρεια σύνορά της. Το δράμα της Ειδομένης αποτελεί ντροπή για την Ευρώπη»Next PostΑυτή θα είναι η κατανομή 2.297 ανέργων της Κοινωφελούς Εργασίας στα Hot Spots – Ποιες ειδικότητες αφορά (λίστα)


afroditperseo προφίλ | fapcam.club\nΤελευταία Είσοδος: 21/10/2020 8:58:44 π.μ.\nΚάνοντας κλικ στο κουμπί, ανεβάζεις την afroditperseo στην πρώτη θέση στην κεντρική σελίδα για 60 δευτερόλεπτα. Κατά τη διάρκεια αυτή, το δωμάτιο συζητήσεων του μοντέλου θα γίνει πολύ πιο εμφανές και απίστευτα δημοφιλές! Μια ειδοποίηση σχετικά με την ενέργειά σου θα κάνει την εμφάνισή της στη συζήτηση, που θα είναι ορατή στο μοντέλο και στους υπόλοιπους χρήστες της συζήτησης. Η afroditperseo σίγουρα θα εκτιμήσει την κίνησή σου αυτή και θα είναι ιδιαίτερα υποχρεωμένη σε εσένα!\nΣημαντικές λεπτομέρειες του/της afroditperseo\nΏρες εργασίας του/της afroditperseo\nΕρασιτεχνικά βίντεο του/της afroditperseo\nafroditperseo Λίστα Επιθυμιών


Μαρτίου 2014 – ΚΩΣΤΑΣ Δ. ΚΑΒΒΑΘΑΣ\nΤο πήρα απόφαση… Στις επόμενες εκλογές θα ψηφίσω Ερντοάν!\nΑναρτήθηκε από τον/τηνkavvathas 25/03/2014 25/03/2014 Δημοσιεύθηκε στηνΙστορίες απ' την Mordor3 σχόλια στο Επί του πιεστηρίου…\nὍταν ἀποφασίσαμε νὰ κάμωμε τὴν Ἐπανάσταση, δὲν ἐσυλλογισθήκαμε οὔτε πόσοι εἴμεθα οὔτε πὼς δὲν ἔχομε ἄρματα… ἀλλὰ ὡς μία βροχὴ ἔπεσε εἰς ὅλους μας ἡ ἐπιθυμία τῆς ἐλευθερίας μας. Το είιδα στο blog ¨Σχολιαστές Χωρίς Σύνορα° και το αναρτώ για να προειδοποίησεω τον Παύλο και κάθε αναγνώστη πως, αν αναπαράγει τέτοια κέιμενα θα βρεθέιΣυνεχίστε να διαβάζετε «Ὅταν ἀποφασίσαμε νὰ κάμωμε τὴν Ἐπανάσταση, δὲν ἐσυλλογισθήκαμε οὔτε πόσοι εἴμεθα οὔτε πὼς δὲν ἔχομε ἄρματα… ἀλλὰ ὡς μία βροχὴ ἔπεσε εἰς ὅλους μας ἡ ἐπιθυμία τῆς ἐλευθερίας μας».\nΑναρτήθηκε από τον/τηνkavvathas 25/03/2014 25/03/2014 Δημοσιεύθηκε στηνΕν Λευκώ9 σχόλια στο Ὅταν ἀποφασίσαμε νὰ κάμωμε τὴν Ἐπανάσταση, δὲν ἐσυλλογισθήκαμε οὔτε πόσοι εἴμεθα οὔτε πὼς δὲν ἔχομε ἄρματα… ἀλλὰ ὡς μία βροχὴ ἔπεσε εἰς ὅλους μας ἡ ἐπιθυμία τῆς ἐλευθερίας μας\nΑνανεωμένο Η αναγκαστική μου «συνταξιoδότηση» επιτρέπει να παρακολουθώ (ενώ γράφω ή ψάχνω τα αρχεία μου), τις «ειδήσεις». Η λέξη σε εισαγωγικά μια και η παρακολούθηση αποκαλύπτει το μέγεθος της ασχετοσύνης, βλακείας ή εσκεμμένης παραμόρφωσης των γεγονότων από τα «ακατοίκητα» Χτες παρακολουθόυσα ένα φασιστάκι στο mini channel που έτρεμε επειδή οι Ρώσοι κατέλαβαν ουκρανική στρατιωτική βάσηΣυνεχίστε να διαβάζετε «Μητέρα, γιατί με γέννησες».\nΑναρτήθηκε από τον/τηνkavvathas 24/03/2014 25/03/2014 Δημοσιεύθηκε στηνΙστορίες απ' την Mordor3 σχόλια στο Μητέρα, γιατί με γέννησες\nΑναρτήθηκε από τον/τηνkavvathas 23/03/2014 23/03/2014 Δημοσιεύθηκε στηνΙστορίες απ' την Mordor49 σχόλια στο Γκαλοπ